Budak didera cuba lari ikut tingkap tingkat 4 kondominium diselamatkan

Seorang kanak-kanak lelaki berusia lapan tahun dipercayai mangsa dera diselamatkan selepas terperangkap pada belebas di tingkat empat sebuah kondominium dekat Jalan Cahaya 13, Taman Cahaya, Ampang, Selangor, ketika cuba melarikan diri.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata kejadian disedari orang awam yang kemudiannya melaporkan kepada pihak bomba pada jam 4.41 petang.

Menurutnya kanak-kanak itu dipercayai dikurung dalam sebuah bilik unit kondominium terbabit sebelum dipercayai cuba melarikan diri dengan keluar melalui tingkap bilik berkenaan dan terperangkap di belebas tingkap berkenaan.

“Anggota bomba yang tiba di tempat kejadian jam 4.48 petang tadi mendapati pintu kediaman itu sudah berjaya dipecahkan oleh pengawal keselamatan kondominium berkenaan.

Kanak-kanak itu berjaya diselamatkan dan pemeriksaan mendapati mangsa dipercayai didera berdasarkan kesan birat dan luka pada tangan, lengan, kaki dan belakang badan,” katanya dalam kenyataan hari ini.

Katanya, mangsa adalah kanak-kanak lelaki warga tempatan berusia lapan tahun dan ketika kejadian mangsa ditinggalkan berseorangan.

“Kes diserahkan kepada pihak polis untuk tindakan lanjut,” katanya.

Sementara itu, memetik BH saksi kejadian yang mahu dikenali sebagai Thina, 48, berkata kejadian itu disedari isterinya ketika berjoging di kawasan berkenaan.

“Ketika itu kanak-kanak terbabit berada di belebas tingkap di tingkat 4 kondominium berkenaan.

“Dia menjerit meminta tolong kerana sudah tidak tahan didera oleh seorang wanita di rumah itu,” katanya.


WHO cemas bila cacar monyet merebak di Barat, tidak di Afrika

Pertubuhan Kesihatan Sedunia memanggil jawatankuasa kecemasannya bermesyuarat untuk mempertimbangkan sama ada wabak cacar monyet yang semakin meningkat diisytiharkan sebagai kecemasan global.

Tetapi beberapa pakar mengatakan keputusan WHO untuk bertindak, dibuat hanya setelah penyakit itu mula menular di negara-negara Barat. Ia sekali gus memperlihatkan ketidakadilan antara negara kaya dan miskin seperti mana berlaku ketika pandemik Covid-19.

Mengisytiharkan cacar monyet sebagai kecemasan global bermakna agensi kesihatan PBB itu menganggap wabak berkenaan sebagai “kejadian luar biasa” dan penyakit itu berisiko merebak merentasi lebih banyak sempadan, yang mungkin memerlukan tindak balas global.

Bagaimanapun WHO menjangkakan tidak akan mengumumkan sebarang keputusan yang dibuat oleh jawatankuasa kecemasannya.

Ramai saintis meragui sebarang perisytiharan sedemikian akan membantu membendung wabak itu, memandangkan negara maju yang merekodkan kes terbaharu sudah bergerak pantas untuk mengatasinya.

Minggu lalu, Ketua Pengarah WHO Tedros Adhanom Ghebreyesus menyifatkan wabak cacar monyet baru-baru ini yang dikenal pasti di lebih 40 negara, kebanyakannya di Eropah, sebagai “luar biasa dan membimbangkan.”

Cacar monyet menjangkiti penduduk Afrika tengah dan barat selama beberapa dekad, di mana satu versi penyakit itu membunuh sehingga 10 peratus orang yang dijangkiti.

Versi penyakit yang dilihat di Eropah dan di tempat lain biasanya mempunyai kadar kematian kurang daripada 1 peratus dan tiada kematian di luar Afrika setakat ini dilaporkan.

“Sekiranya WHO benar-benar bimbang penyebaran cacar monyet, mereka jawatankuasa kecemasan sepatutnya berbincang sejak bertahun-tahun lalu apabila ia muncul semula di Nigeria pada 2017 dan tiada siapa yang tahu mengapa kami tiba-tiba mempunyai ratusan kes,” kata Oyewale Tomori, ahli virologi Nigeria yang turut menganggotai kumpulan penasihat WHO.

“Agak pelik apabila WHO hanya memanggil pakar mereka setelah penyakit itu muncul di negara kulit putih,” katanya.

Sehingga bulan lepas, cacar monyet tidak menyebabkan wabak yang besar di luar Afrika. Para saintis tidak menemui sebarang mutasi dalam virus yang mencadangkan ia lebih mudah berjangkit, dan penasihat utama WHO berkata lonjakan kes di Eropah berkemungkinan dikaitkan dengan aktiviti seksual dalam kalangan lelaki gay dan biseksual di Sepanyol dan Belgium.

Sehingga kini, Pusat Kawalan dan Pencegahan Penyakit (CDC) Amerika Syarikat (AS) telah mengesahkan lebih daripada 3,300 kes cacar monyet di 42 negara di mana virus itu tidak pernah dikesan.

Lebih daripada 80 peratus kes adalah di Eropah. Sementara itu, Afrika telah pun melihat lebih 1,400 kes tahun ini, termasuk 62 kematian.

David Fidler, seorang felo kanan dalam kesihatan global di Council on Foreign Relations, berkata perhatian baru WHO terhadap cacar monyet di tengah-tengah penyebarannya ke luar Afrika secara tidak sengaja boleh memburukkan lagi jurang antara negara kaya dan miskin yang dilihat semasa Covid-19.

“Mungkin ada sebab yang sah mengapa WHO hanya membunyikan penggera apabila cacar monyet merebak ke negara kaya, tetapi ke negara miskin, itu kelihatan seperti pilih kasih,” kata Fidler.

Beliau berkata masyarakat global masih bergelut untuk memastikan golongan miskin di dunia diberi vaksin terhadap ancaman Covid-19 dan tidak jelas sama ada penduduk Afrika mahukan vaksin cacar monyet, memandangkan keutamaan bersaing seperti malaria dan HIV. – Agensi


Kes baharu hampir 20,000, kadar jangkitan juga semakin tinggi

Graf jangkitan harian Covid-19 di seluruh negara dalam tempoh 24 jam sehingga 12 tengah hari tadi kekal menegak, dengan kadar kebolehjangkitan (Rt) di beberapa negeri dan Wilayah Persekutuan juga semakin menghampiri nilai 2.00.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu, 19,090 jangkitan baharu dilaporkan, berbanding 17,134 kes positif semalam.

Jumlah itu menjadikan keseluruhan kes positif Covid-19 di negara ini sejak awal 2020 lalu meningkat kepada 2,975,422 kes.

Sehingga semalam, 2,829,752 pesakit telah sembuh, 94,515 kes masih aktif, dan 32,065 kematian direkodkan.

Daripada jumlah kes aktif itu, seramai 83,906 pesakit menjalani kuarantin di rumah; 5,405 ditempatkan di PKRC; 5,057 dimasukkan ke hospital; dan 147 pesakit dirawat di ICU, dengan 79 daripadanya memerlukan alat bantuan pernafasan.

Berdasarkan statistik laman sesawang Kementerian Kesihatan (KKM), Covidnow, dalam tempoh minggu ini, 28.4 peratus jangkitan melibatkan individu berusia 18 hingga 29 tahun, diikuti 21.7 peratus (30-39 tahun); 11.9 peratus (40-49 tahun); dan 9.4 peratus (5-11 tahun).

Sebanyak 8.6 peratus lagi membabitkan usia 12 hingga 17 tahun; 7.5 peratus (50-59 tahun); 4.9 peratus masing-masing berusia 0 hingga 4 tahun dan 60 hingga 69 tahun; 2.0 peratus (70-79 tahun); dan 0.7 peratus (80 tahun ke atas).

Menurut Dr Noor Hisham kadar Rt pada jangkaan mengikut kes seharian semalam untuk seluruh negara adalah 1.47, dengan Labuan mencatat Rt 1.94, manakala Sarawak (Rt 1.84).

Nilai RT merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai RT berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.

Sabah pula mencatat nilai Rt 1.73 diikuti Perlis (1.67); Putrajaya (1.46); Terengganu (1.42); Pulau Pinang (1.38); Kedah (1.37); masing-masing 1.31 bagi Johor dan Kelantan; Pahang (1.30); Selangor (1.27); Perak (1.25); Kuala Lumpur (1.22); Melaka (1.19); dan Negeri Sembilan (Rt 1.17


Dr M tak mahu ikut jejak Kit Siang bersara daripada politik

Tiada keputusan muktamad diputuskan lagi Tun Dr Mahathir Mohamad sama ada akan bertanding atau tidak pada pilihan raya umum ke-15 (PRU-15) nanti dan tidak akan mengikut jejak veteran DAP, Lim Kit Siang yang mengumumkan persaraannya daripada kancah politik tanahair.

Pengerusi parti Pejuang itu berkata terdapat kemungkinan besar tidak akan bertanding pada PRU-15, bagaimanapun beliau tidak dapat membuat keputusan muktamad memandangkan parti sebaliknya mahu bekas Perdana Menteri itu kekal bertanding lagi nanti.

Itu keputusan beliau (Kit Siang), saya tidak akan tinggalkan Pejuang, saya masih bersama Pejuang

“Mungkin saya tidak bertanding, mungkin… tapi saya masih tidak boleh buat keputusan sekarang kerana saya perlu patuh dengan keputusan parti saya bukan hanya diri saya, saya perlu patuh kepada parti dengan apa patut saya buat.

“Jadi, itu yang dilakukan kemudiaan… saya akan buat keputusan kemudiaan,” katanya semasa sidang media pagi selepas ditanya kesediannya mengikut jejak veteran DAP, Lim Kit Siang yang bersara daripada politik.

Untuk rekod, terdapat kebimbangan berhubung keadaan kesihatan Dr Mahathir yang baru-baru ini menjalani rawatan jantung yang agak serius.

Dr Mahathir dirawat di Institut Jantung Negara (IJN) susulan keadaan kesihatannya yang semakin merosot tetapi berjaya dipulihkan semula, malah beliau sendiri mengakui agak bimbang semasa dirawat ketika itu.

Mengulas lanjut berhubung pretasi buruk Pejuang semasa Pilihan Raya Negeri (PRN) Johor baru-baru ini, Dr Mahathir memberi alasan partinya tidak mendapat sokongan kerana peratusan pengundi yang keluar rendah dan juga orang ramai takut dikenakan tindakan jika menyokong parti baharu ditubuhkan itu.

“Kami ada 5,000 lebih ahli Pejuang di Johor, tapi kami dapat 18,000 lebih undi… jadi ramai orang yang bukan ahli Pejuang tapi sokong Pejuang, yang lain tidak sokong Pejuang kerana mereka tidak keluar itu sebab jumlah peratusan pengundi hanya 53 peratus.

“Terdapat 46-47 peratus lagi yang tidak keluar (mengundi), segelintir mereka yang tidak keluar ini kerana takut jika menyokong Pejuang akan terdapat tindakan diambil terhadap mereka,” katanya lagi.

Pejuang antara salah satu parti baharu yang masuk bertanding buat kali pertama dalam pilihan raya, bagaimanapun keputusan yang diharapkan tidak menyebelahi mereka malah semua calon yang diletak kalah wang deposit dan gagal memenangi sebarang kerusi.

Mengenai pertemuan dengan bekas PM Kelapan, Tan Sri Muhyiddin Yassin baru-baru ini, Dr Mahathir berkata belum ada sebarang keputusan dibuat partinya untuk menjalinkan kerjasama dengan bekas rakan satu partinya itu.

“Kita belum buat apa-apa keputusan,” katanya selepas ditanya berhubung cadangan kerjasama dengan Perikatan Nasional (PN).


Jangan melancong ke Indonesia: CDC

Pusat Kawalan dan Pencegahan Penyakit (CDC) Amerika Syarikat (AS) mengeluarkan nasihat perjalanan terhadap enam negara dan wilayah termasuk Korea Selatan, Azerbaijan dan Belarus susulan penularan meluas wabak Covid-19.

CDC juga menambah Comoros, Polinesia Perancis, dan Saint Pierre dan Miquelon ke dalam senarai risiko “Tahap Empat: Sangat Tinggi” sambil menaikkan penarafan nasihat perjalanannya pada untuk Korea Selatan, Indonesia dan Azerbaijan kepada “Tahap 4: Jangan Melancong. ”

Secara keseluruhan, CDC menyenaraikan kira-kira 140 negara dan wilayah pada tahap amaran tertinggi, termasuk Kanada, seluruh Eropah dan hampir seluruh Amerika Latin.

CDC menyenaraikan 50 negara atau wilayah pada “Tahap Tiga: Tinggi,” yang tidak menggalakkan perjalanan tidak penting oleh rakyat Amerika yang tidak divaksin. Hanya 11 destinasi – termasuk China, New Zealand, Pakistan, Taiwan dan Hong Kong – disenaraikan di Tahap 1: Rendah atau Tahap 2: Sederhana.

Agensi itu juga menyenaraikan kira-kira 40 destinasi lagi sebagai tidak diketahui dan menasihatkan supaya tidak pergi ke destinasi tersebut melainkan divaksinasi.

Awal bulan ini, syarikat penerbangan, perniagaan dan kumpulan pelancongan utama menggesa White House untuk menamatkan keperluan ujian pra-berlepas Covid-19 untuk penumpang antarabangsa yang diberi vaksin dalam perjalanan ke AS.

Sementara itu, peningkatan jangkitan Covid-19 yang disebabkan oleh varian terbaharu, Omicron, menjadikan Indonesia antara penyumbang terbesar jumlah kes jangkitan di rantau Asia Tenggara.

Data daripada Universiti Johns Hopkins petang semalam menunjukkan Indonesia melepasi Vietnam dan Filipina selepas beberapa hari sebelum itu juga melepasi Singapura, Malaysia dan Thailand.

Tambahan 36,501 kes baharu yang dilaporkan semalam, meningkatkan lagi jumlah kumulatif kes dalam tempoh 28 hari kepada 536,129 dengan jumlah kematian mencecah 1,006 kes dalam tempoh yang sama.

Negara Asia Tenggara dengan jumlah kes paling hampir dalam tempoh 28 hari itu ialah Vietnam yang mencatatkan 487,314 kes baharu Covid-19 dengan 3,337 kematian.

Penyumbang ketiga kepada jumlah Covid-19 Asia Tenggara ialah Filipina dengan 431,884 kes kumulatif sejak 28 hari lalu dengan jumlah kematian mencecah 2,023 kes.

Pada skala global, data Universiti Johns Hopkins meletakkan AS sebagai penyumbang utama dalam tempoh sebulan lalu dengan 11.8 juta kes positif dan 65,561 kematian berkaitan Covid-19. Ini diikuti oleh Perancis dengan 7.5 juta kes baharu dan 7,862 kematian.

Negara ketiga yang menyumbang paling banyak kepada jumlah global Covid-19 ialah India dengan 5.2 juta kes baharu dan 22,560 kematian manakala negara yang menduduki tempat keempat dan kelima ialah Brazil (4.4 juta kes baharu) dan Jerman (4.4 juta kes baharu). – Agensi


Rasuah harus dibendung sebelum jadi pandemik, kata Hakim kes Rosmah

Hakim Mahkamah Tinggi Mohamed Zaini Mazlan, yang mensabitkan Datin Seri Rosmah Mansor hari ini dengan pertuduhan rasuah, berkata kes sedemikian sudah meresapi hampir setiap lapisan masyarakat dan perlu dibendung sebelum menjadi pandemik.

Dalam penghakiman setebal 116 halaman, Mohamed Zaini berkata jika rasuah dibiarkan tanpa sebarang kekangan, masyarakat di negara ini akan menerimanya sebagai satu kebiasaan dalam hidup atau dunia perniagaan, lapor Bernama.

Beliau berkata demikian sebelum menjatuhkan hukuman selepas mendapati Rosmah bersalah atas tiga pertuduhan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak.

“Saya telah mengambil kira faktor rayuan yang dikemukakan oleh peguam yang bijaksana serta respons pihak pendakwaan. Pertimbangan utama dalam memutuskan hukuman yang sesuai ialah kepentingan awam.

“Hukuman harus menggambarkan rasa tidak senang atau jijik terhadap jenayah itu. Hukuman juga mestilah mencerminkan keseriusan kesalahan yang dilakukan. Ia juga hendaklah menjadi faktor pencegah kepada tertuduh dan orang lain daripada melakukan jenayah seperti ini,” katanya.

Mohamed Zaini berkata hukuman bagi kesalahan di bawah Seksyen 26(a)(A) Akta Suruhanjaya Pencegahan Rasuah Malaysia (SPRM) 2009 diperuntuk di bawah Seksyen 24(1) akta sama yang menyatakan bahawa mana-mana orang yang melakukan kesalahan di bawah Seksyen 16, 17, 20, 21, 22 dan 23 hendaklah apabila disabitkan boleh dipenjarakan selama tempoh tidak melebihi 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana lebih tinggi.

Beliau berkata hukuman yang diperuntuk di bawah seksyen itu adalah berat yang menandakan keseriusan kesalahan rasuah.

Rosmah didakwa mengikut Seksyen 16(a)(A) akta sama dan boleh dihukum di bawah Seksyen 24(1).

“Justeru, tertuduh dihukum penjara 10 tahun bagi setiap pertuduhan dan hukuman berjalan serentak. Hukuman bermula dari tarikh penghakiman.

“Hukuman berjalan serentak kerana kesalahan yang dilakukan berkait rapat antara satu sama lain. Tertuduh juga didenda sebanyak RM970,000,000 bagi ketiga-tiga pertuduhan, atau penjara 10 tahun,” katanya.

Mohamed Zaini juga berkata peguam Rosmah telah menyatakan bahawa mereka akan memfailkan rayuan kepada Mahkamah Rayuan dan meminta agar hukuman penjara serta denda ditangguhkan yang tidak dibantah oleh pihak pendakwaan.

“Oleh itu, saya menangguhkan hukuman penjara dan denda sehingga rayuan tertuduh di Mahkamah Rayuan selesai.

“Jaminan RM2 juta yang dibuat sebelum ini dilanjutkan dengan syarat yang sama sehingga rayuan selesai,” katanya.

Ketika ditemui pemberita, peguam Datuk Jagjit Singh yang mewakili Rosmah berkata denda yang dikenakan “belum pernah terjadi” dan merupakan jumlah tertinggi dalam sejarah perundangan Malaysia.

“Siapa yang mampu membayar denda hampir RM1 bilion?… Anak guam saya tidak mempunyai sebarang punca pendapatan. Adakah ini yang kita sifatkan sebagai keadilan?” katanya.

Jagjit berkata beliau akan memfailkan rayuan esok.


[KEMAS KINI] 89 gagal duduki SPM, mangsa banjir di Johor meningkat

Seramai 89 calon peperiksaan Sijil Pelajaran Malaysia (SPM) di Johor terkandas akibat banjir di negeri itu, dan tidak dapat menduduki peperiksaan berkenaan, hari ini (1 Mac 2023).

Pengerusi Jawatankuasa Pendidikan, Penerangan dan Komunikasi negeri, Norliza Noh dalam satu kenyataan hari ini, berkata pelajar terbabit terdiri daripada lapan pusat peperiksaan – tujuh di Segamat dan satu di Kulai.

“Sehingga jam 10.30 pagi, 89 calon SPM di Segamat dan Kulai terkandas dan tidak dapat menduduki peperiksaan.

“Ini melibatkan SMK Tenang Stesen, SMK Bandar Putra, SMK Tinggi, SMK Gemereh, SMK LKTP Pemanis, SMK Dato Bentara Dalam, dan SMK Labis di Segamat, serta SMK Taman Putri di Kulai.

“Subjek yang terlibat ialah Sains, Fizik dan Ekonomi Rumah Tangga (SRT).”

Beliau berkata calon lain di Pasir Gudang, Johor Bahru, Kluang, Batu Pahat dan Kota Tinggi turut terjejas akibat banjir menyebabkan mereka terpaksa memulakan peperiksaan lewat atau mengambilnya di pusat lain.

“Seramai 127 calon di Kota Tinggi menduduki peperiksaan di pusat lain. Ini melibatkan SMK Laksamana, SMK Tun Habab, SMK Agama dan SMK Bandar.”

Norliza berkata, pejabat pendidikan daerah sedang memantau keadaan banjir bagi memastikan keselamatan calon di pusat peperiksaan.

Sementara itu, jumlah mangsa banjir di enam daerah di Johor meningkat daripada 2,162 orang setakat 9 pagi kepada 5,878 mangsa pada tengah hari tadi.

Pada masa ini terdapat 1,575 keluarga mendapatkan perlindungan di 54 pusat pemindahan sementara (PPS), meningkat daripada 581 keluarga di 25 pusat sebelum ini di enam daerah.

Jawatankuasa pengurusan bencana negeri dalam satu kenyataan berkata daerah yang dilanda banjir ialah Johor Bahru; Kulai; Kota Tinggi; Kluang; Pontian; dan Segamat.

“Kluang mempunyai jumlah mangsa tertinggi iaitu 1,952 orang daripada 518 keluarga di 10 pusat diikuti Segamat 1,431 mangsa daripada 419 keluarga di 16 PPS,” kata kenyataan itu.

Kota Tinggi mempunyai 1,156 orang daripada 259 keluarga di 13 PPS; Johor Bahru (1,004 mangsa daripada 296 keluarga di sembilan PPS); Kulai (320 orang daripada 80 keluarga, lima PPS); dan Pontian (15 mangsa, tiga keluarga, satu PPS).

“Sungai di Segamat, Kluang, Kulai, Pontian dan Johor Bahru sudah melepasi paras berbahaya.”

Paras air semasa di Sungai Segamat Kecil ialah 38.32m (paras berbahaya 37.30m), Sungai Batu Pahat pada 13.74m (13m) dan Sungai Lenik, Ladang Chaah pada 6.73m (5.50m) – semuanya di Segamat.

Paras air sungai di Kampung Contoh, Kluang adalah pada 15.49m (14.50m), manakala tiga sungai di Kulai juga melebihi paras berbahaya – Sungai Sayong pada 18.93m (18.10m), Sungai Skudai 18.80m (18m) dan Sungai Pontian Besar 12.01m (11m).

Paras air di Sungai Pulai di Pontian kini berada pada 2.85m (2.50m), dan Sungai Skudai di Kampung Laut di Johor Baru pada 5.60m (3m) dan Sungai Skudai di Kampung Pasir, Johor Baru pada 1.05m (1.0m).

“Jalan-jalan di Kluang dan Segamat ditutup kepada semua kenderaan berikutan peningkatan paras air di sepanjang laluan,” tambah kenyataan itu.

Jalan terbabit ialah Jalan Kluang-Mersing (Ladang Greenway) dan Jalan Mohd Salim di Kluang, serta Jalan Bekok dan Kampung Tenang di Segamat.

“Sebuah jalan keluar di Jalan Masai Lama, Johor Bahru juga ditutup kepada semua kenderaan berikutan tanah runtuh di kawasan itu,” katanya.


Ringgit dibuka rendah, tak mustahil cecah RM4.70 berbanding dolar

Ringgit kekal di bawah tekanan ketika hasil pebincangan mengenai had siling hutang Amerika Syarikat (AS) terus mencetuskan ketidaktentuan yang ketara.

Pada 9 pagi ini, ringgit susut kepada 4.6280/6305 berbanding dolar AS daripada 4.6245/6285 pada akhir urus niaga semalam yang mencatat paras terendah dalam tempoh enam bulan, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata tindakan Fitch Ratings menyenaraikan dana berdaulat kerajaan AS dalam Pemantauan Penarafan Negatif selanjutnya, hanya menunjukkan potensi penurunan penarafan yang terus ketara.

‘’Ini mungkin menjadi sebab mengapa pulangan hasil kertas 10 tahun Perbendaharaan AS yang tinggi menghampiri lapan mata asas kepada 3.82 peratus.

“Sehubungan itu, kami menjangkakan ketidaktentuan akan terus ketara dalam tempoh terdekat ini,” katanya kepada Bernama.

Mohd Afzanizam berkata gandingan ringgit-dolar AS kekal lemah dengan kadar perukaran ditutup lebih rendah sebanyak 0.72 peratus semalam berbanding sehari sebelumnya, sekali gus melepasi paras rintangan sebelum ini pada 4.7495.

Dari segi carta teknikal, beliau menjangkakan tahap rintangan seterusnya pada 4.7495.

‘’Masih belum jelas sama ada Kongres AS akan bersetuju untuk menaikkan paras siling hutang tidak lama lagi.

“Aspek politik juga bukanlah sesuatu yang boleh dinafikan ketika pihak Republikan berkemungkinan dilihat hanya memanfaatkan keadaan selepas kadar sokongan terhadap presiden terus rendah.

“Atas alasan itu, perincian perjanjian terbabit adalah penting kerana membabitkan aspek mengenai potongan perbelanjaan dan kesannya terhadap pertumbuhan,” katanya.

Menurutnya, setakat ini data dilihat agak positif dengan Tuntutan Awal Pengangguran AS susut kepada 229,000 minggu lepas berbanding 242,000 sebelum ini manakala anggaran kedua bagi Keluaran Dalam Negara Kasar (KDNK) suku pertama 2023 negara maju itu menokok 1.3 peratus berbanding unjuran 1.1 peratus.

Susulan itu, katanya, dolar AS dijangka terus mendapat permintaan tinggi.

Di peringkat tempatan, pelabur akan memantau data inflasi April 2023 yang akan diumumkan hari ini.

Sebelum ini, inflasi Mac 2023 turun kepada 3.4 peratus daripada 3.7 peratus pada bulan sebelumnya.

Dalam pada itu, ringgit kebanyakannya lebih mengukuh berbanding mata wang utama kecuali berbanding euro yang susut kepada 4.9635/9662 daripada 4.9630/9673 pada sesi akhir urus niaga semalam.

Ringgit meningkat berbanding yen Jepun pada 3.3086/3106 daripada 3.3141/3172 dan mengukuh berbanding pound Britain kepada 5.7026/7057 daripada 5.7247/7296.

Selain itu, ringgit diniagakan bercampur-campur mata wang Asean lain.

Ia mengukuh berbanding dolar Singapura pada 3.4168/4191 daripada 3.4202/4237 semalam dan naik berbanding baht Thailand pada 13.3306/3440 daripada 13.3602/3776.

Unit tempatan itu bagaimanapun susut berbanding rupiah Indonesia kepada 309.4/309.8 daripada 309.2/309.6 dan tidak berubah berbanding peso Filipina pada 8.25/8.26.


Radzi Jidin calon PN Putrajaya

Pengerusi Perikatan Nasional (PN) Tan Sri Muhyiddin Yassin, malam ini (26 Oktober 2022) mengumumkan Menteri Kanan Pendidikan Datuk Dr Radzi Jidin sebagai calon PN kerusi Parlimen P125 Putrajaya bagi Pilihan Raya Umum Ke-15 (PRU-15), 19 November depan.

Muhyiddin yang juga Presiden Bersatu berkata, pengumuman itu menjawab pelbagai khabar angin yang bertiup selama ini.

“Saya pada malam ini mengumunkan Datuk Dr Radzi Jidin sebagai calon PN di Putrajaya.

“Saya umum awal lagi. Malam ini sahih, ini calon kita di Putrajaya,” katanya pada program Jelajah Prihatin Perikatan Nasional di Putrajaya, malam ini.

Selain Radzi, turut hadir pada program itu ialah Ketua Penerangan PN, Datuk Seri Mohamed Azmin Ali dan Ketua Pemuda PN, Ahmad Fadhli Shaari.


Covid dalam situasi turun naik, kekal bawah 3,000 kes sejak lima hari lalu

Jangkitan baharu Covid-19 di seluruh negara dalam tempoh 24 jam semalam (Rabu, 24 Ogos 2022) menunjukkan momentum turun naik, namun masih kekal di bawah paras 3,000 kes buat hari kelima berturut-turut, dengan 11 kematian dilaporkan.

Kementerian Kesihatan (KKM) memaklumkan dalam tempoh itu sebanyak 2,636 jangkitan baharu dilaporkan, termasuk lima kes import. Jumlah itu turun sedikit berbanding 2,722 kes pada Selasa.

Sejak seminggu lalu jangkitan turun daripada 4,071 kes yang direkodkan pada Khamis (18 Ogos) kepada 3,490 pada Jumaat (19 Ogos). Kes turun kepada 2,798 pada Sabtu, diikuti 2,464 (Ahad); dan 2,078 (Isnin).

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,765,188 kes, dengan 4,694,041 pesakit telah sembuh, termasuk 3,206 yang pulih semalam.

Daripada jumlah jangkitan baharu semalam, 1,716 kes melibatkan individu yang telah menerima suntikan dos penggalak vaksin Covid-19, diikuti 578 kes (penerima dua dos); 329 (individu tidak divaksinasi); dan 13 kes (individu yang belum lengkap divaksinasi).

KKM memaklumkan sehingga kini, sebanyak 34,970 kes masih aktif, termasuk 33,500 pesakit masih menjalani kuarantin di rumah; dan 24 ditempatkan di PKRC.

Seramai 1,379 pesakit lagi dirawat di hospital, dan 67 pesakit dimasukkan ke unit rawatan rapi, dengan 36 daripadanya memerlukan alat bantuan pernafasan.

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, KKM juga memaklumkan 11 pesakit meninggal dunia akibat komplikasi Covid-19 semalam, termasuk lima kes kematian di luar fasiliti kesihatan atau ‘brought in death’ (BID).

Kes kematian yang dilaporkan semalam membabitkan empat di Johor (satu BID); Selangor (tiga kes, termasuk satu BID); dan masing-masing satu di Kedah (BID), Perak (BID), Sabah, serta Sarawak (BID).

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,177 kes, termasuk 7,689 kes BID.

Sementara itu, lebih 72.24 juta dos vaksin Covid-19 telah diberikan kepada populasi Malaysia, termasuk warga asing, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga semalam.

Daripada jumlah itu, 28,088,915 atau 86.0 peratus melibatkan dos pertama; 27,488,309 (84.2 peratus dos kedua); 16,212,088 (49.6 peratus dos penggalak pertama); dan 451,165 (1.4 peratus dos penggalak kedua).

Pemberian vaksin sejak 24 Februari 2021 hingga 24 Ogos 2022.


Dr Mahathir jawab empat persoalan dibangkitkan Apandi Ali

Tun Dr Mahathir Mohamad hari ini menjawab empat persoalan yang dibangkitkan bekas Peguam Negara (AG) Tan Sri Mohamed Apandi Ali terhadapnya.

Empat persoalan itu ialah berkaitan tuntutan kes Batu Puteh; arahan supaya bekas AG Tommy Thomas menjawab surat tuntutan Sulu ke atas Sabah; kes pemecatan tidak sah Apandi; dan anak-anak yang menjadi jutawan.

Bagi persoalan pertama dibangkitkan Apandi kepadanya, Dr Mahathir iaitu kenapa tuntutan kes Batu Puteh di ICJ ditarik balik, pada Mei 2018, 2 minggu sebelum tarikh bicara di The Hague? (Masa itu Kabinet belum lagi wujud dan penarikan tuntutan itu dibuat tanpa sebarang rujukan/keputusan Kabinet?

Menjawab soalan ini, bekas Perdana Menteri dua kali itu dalam satu kenyataan berkata:

1. Tuntutan kes Batu Putih ditarik balik kerana perjanjian dengan ICJ dan Singapura ialah segala keputusan oleh mahkamah akan diterima oleh kedua-dua pihak. Perjanjian yang sama dibuat antara Malaysia, Indonesia dan mahkamah antarabangsa berkenaan Sipadan dan Ligitan;

2. Jika Malaysia tidak menepati dengan syarat mahkamah antarabangsa bahawa keputusan mesti diterima oleh kedua-dua pihak (Malaysia dan Singapura), Indonesia juga boleh buat tuntutan untuk tidak menepati perjanjian yang sama berkenaan Pulau Sipadan dan Ligitan;

3. Janji antarabangsa oleh sebuah negara berdaulat hendaklah ditunai sebagai amanah. Jika tidak, Malaysia tidak akan dipercayai akan tunai perjanjian dengan negara lain. Malaysia akan hilang kredibiliti;

4. Lagipun Malaysia mendapat ‘Middle Rock’ yang boleh ditebus guna sehingga menjadi pulau besar seperti yang diperbuat dengan Pulau Layang-Layang;

5. Kesalahan bermula dengan pegawai Kerajaan Johor menyatakan kepada British bahawa Pulau Batu Putih bukan milik Johor; dan

6. Fakta baru, jika ada, sepatutnya dikemukakan kepada mahkamah antarabangsa semasa membuat representasi bahawa Pulau Batu Putih adalah hak Malaysia.

Bagi soalan kedua iaitu kenapa AG pada zaman Dr Mahathir, iaitu Tommy Thomas, telah diarah untuk menjawab surat tuntutan ke atas Sabah oleh pewaris kesultanan Sulu, yang mana surat bertarikh 19 September 2019 itu, telah menjadi asas tuntutan mereka di Sepanyol dan dikuatkuasakan di Perancis?

Dr Mahathir menjawab:

7. Tuntutan oleh pewaris Kesultanan Sabah dibuat apabila Malaysia memberhenti bayaran tiap-tiap tahun kononnya kerana serangan orang Sulu ke atas Lahad Datu. Semasa bayaran diteruskan mengikut perjanjian tidak ada masalah dengan pewaris;

8. Tuntutan oleh pewaris Sultan Sulu dibuat semasa pemerintahan kerajaan Barisan Nasional (BN) di bawah Datuk Seri Najib Razak. Kerajaan BN tidak bertindak untuk menolak jurisdiction (kuasa undangan) mahkamah Sepanyol atau membayar balik bayaran yang telah dihentikan;

9. Tidak ada bukti bahawa tindakan Najib telah dipersetujui oleh AG pada masa itu atau Kabinet. Najib bertindak tanpa mengikuti proses pentadbiran;

Soalan ketiga ialah mengapa Kerajaan Malaysia telah membuat penyelesaian secara persetujuan di atas kes pemecatan yang tidak sah terhadap diri saya sebagai AG? (Ini adalah suatu pengakuan bahawa tindak-tanduk Mahathir secara arbitrari adalah salah dari segi tatacara/perundangan).

Dr Mahathir berkata:

10. Pemecatan Apandi disebabkan ianya memutus bahawa Najib tidak membuat apa-apa kesalahan berkenaan pengurusan 1MDB, sedangkan seluruh dunia ketahui, dan Department of Justice Amerika Syarikat menyatakan secara terbuka bahawa terdapat pencurian wang 1MDB oleh “MO1”, iaitu Najib;

11. Apabila AG baru (Tommy Thomas) dilantik, ia mendapati ada kesalahan yang dilakukan oleh Najib. Dengan itu Najib didakwa di Mahkamah Tinggi Malaysia. Setelah perbicaraan di mana Najib diberi peluang pertahan dirinya selama lebih satu tahun, mahkamah menghukum bahawa Najib bersalah dalam 7 kes dan dikenakan denda 210 juta ringgit dan penjara 12 tahun. Setelah rayuan dibuat dengan Mahkamah Rayuan, keputusan Mahkamah Tinggi didakwa benar dan sah;

12. Semua ini menunjuk bahawa Apandi cuai atau sengaja mendakwa tidak ada apa-apa kesalahan yang dilaku oleh Najib supaya kesnya tidak dihadapkan ke mahkamah; dan

13. Perbuatan Apandi menunjuk bahawa ia tidak memegang kepada “Rule of Law”. Ia tidak sesuai menjadi AG. Memang pun Kerajaan berhak untuk menamat pegawai yang membuat keputusan yang jelas salah. Ramai sudah pegawai yang membuat salah dilucutkan dari jawatannya.

Soalan keempat ialah dalam dunia ini, mana lagi ada seorang Perdana Menteri yang mana anak-anak mereka menjadi jutawan?

Dr Mahathir menjawab:

14. Sila beri bukti yang anak-anak saya menjadi jutawan semasa saya menjawat jawatan Perdana Menteri;

15. Sebenarnya anak-anak saya tidak pun dibenar berniaga dengan Kerajaan atau menyertai parti Kerajaan;

16. Jika ada anak yang jadi jutawan sila beri bukti akan tarikh gelaran ini diberi kepada mereka, serta bukti kejutaan mereka; dan

17. Jika tidak ada bukti saya anggap kenyataan ini adalah fitnah dan saya berhak bertindak mengikut undang-undang.


Kadar pengangguran Malaysia turun 4.6 peratus pada Ogos

Kadar pengangguran negara menurun kepada 4.6 peratus atau 748,800 individu pada Ogos lalu, susulan lebih banyak aktiviti ekonomi dibenarkan kembali beroperasi dalam Pelan Pemulihan Negara (PPN) walaupun penularan Covid-19 masih berlaku di seluruh negara.

Statistik Tenaga Buruh pada Ogos yang dikeluarkan Jabatan Perangkaan Malaysia menunjukkan kedudukan penawaran buruh berdasarkan Survei Tenaga Buruh juga semakin baik.

Ketua Perangkawan Malaysia, Datuk Seri Dr Mohd Uzir Mahidin berkata keadaan itu ditunjukkan oleh peningkatan dalam guna tenaga manakala pengangguran menurun pada bulan berkenaan yang menyaksikan beberapa negeri beralih ke fasa seterusnya dalam PPN.

Pada masa sama, Mohd Uzir berkata, bilangan penduduk bekerja meningkat sebanyak 0.5 peratus bulan ke bulan kepada 15.38 juta pada Ogos berbanding 15.29 juta pada Julai, dengan nisbah guna tenaga kepada penduduk meningkat 0.2 mata peratus kepada 65.2 peratus.

Bilangan tenaga buruh pula terus meningkat bagi bulan kedua sebanyak 0.3 peratus kepada 16.13 juta orang pada Ogos 2021 berbanding 16.07 juta orang pada Julai, manakala kadar penyertaan tenaga buruh (KPTB) pada bulan tersebut meningkat 0.1 mata peratus kepada 68.4 peratus berbanding 68.3 peratus pada Julai.

Mohd Uzir dalam kenyataan hari ini berkata kedudukan tenaga buruh semakin baik pada Ogos berikutan lebih banyak aktiviti ekonomi dibenarkan beroperasi dengan pematuhan prosedur operasi standard (SOP).

“Ini ditunjukkan oleh peningkatan dalam guna tenaga manakala pengangguran menurun pada bulan tersebut,” katanya.

Pada Ogos tahun ini, menyaksikan beberapa negeri beralih ke fasa seterusnya dalam Pelan Pemulihan Negara (PPN).

Perlis dan Sarawak telah beralih ke Fasa Tiga PPN pada 4 Ogos kecuali beberapa daerah di Sarawak yang masih kekal dalam fasa dua; Negeri Sembilan dan Wilayah Persekutuan pula masing-masing beralih ke Fasa Dua dan Empat pada 26 Ogos.

Ketika itu, Johor, Kedah, Melaka, Selangor, Wilayah Persekutuan Kuala Lumpur dan Putrajaya masih dalam fasa satu manakala baki enam negeri lagi beralih ke fasa dua.

Mengenai situasi pengangguran pada Ogos 2021, Mohd Uzir berkata penganggur aktif atau mereka yang bersedia untuk bekerja dan aktif mencari pekerjaan merangkumi 83.8 peratus daripada jumlah penganggur, dan kumpulan ini menurun sebanyak 3.7 peratus kepada 627,500 orang berbanding 651,300 orang pada Julai 2021.

Daripada jumlah penganggur yang aktif, 53.8 peratus adalah mereka yang menganggur kurang daripada tiga bulan manakala mereka yang berada dalam pengangguran jangka panjang melebihi setahun meliputi 9.0 peratus, katanya.

Penganggur tidak aktif yang percaya tiada pekerjaan tersedia berkurang sebanyak 4.4 peratus bulan ke bulan kepada 121,300 orang berbanding 126,900 orang pada Julai, katanya.

Mohd Uzir berkata walaupun cabaran akan berterusan pada bulan-bulan berikutnya disebabkan oleh situasi kesihatan awam tidak menentu, pelaksanaan PPN yang membenarkan pembukaan semula ekonomi dengan lebih selamat dijangka dapat memacu ekonomi negara untuk pulih secara progresif.

“Prestasi ekonomi negara yang menggalakkan akan meningkatkan permintaan buruh termasuk mewujudkan lebih banyak peluang pekerjaan dalam ekonomi. Oleh itu, ekonomi dan pasaran buruh dijangka pulih secara berperingkat pada bulan-bulan akan datang,” katanya.


Ulasan Muhyiddin perlu berundur gopoh dan pramatang

Ulasan Dr Azmi Hassan bahawa Tan Sri Muhyiddin Yassin perlu berundur sebagai Presiden BERSATU susulan kegagalan Perikatan Nasional memenangi PRN Johor adalah agak gopoh.

Saya tidak pasti mengapa pandangan sedemikian dilontarkan. Adakah untuk melihat BERSATU menjadi lebih kuat atau sekadar komen cakap buang sahaja.

Apapun, dalam dunia politik komen sedemikian mudah mendapat tarikan dan dijadikan polemik oleh mereka yang mempunyai motif tertentu.

Saya ingin berikan sedikit pandangan balas.

Jika kekalahan pertama PN dalam PRN Johor dijadikan sebab mengapa Tan Sri Muhyiddin perlu berundur, maka ramai Presiden parti lain yang mesti berundur juga.

Ada parti yang semua calonnya hilang wang deposit. Pengerusi dan Presiden parti ini mesti berundur lebih awal dari Tan Sri Muhyiddin. Ada parti yang kerusinya merosot hanya tinggal satu. Presiden parti ini pun mesti berundur jugalah agaknya.

Jika lojik Presiden parti mesti berundur apabila parti kalah pilihanraya, maka banyak parti di negara kita telah mengalami pertukaran kepimpinan akibat partinya kalah. Tetapi perkara tersebut tidak berlaku kepada semua parti.

PAS misalnya tidak pernah menang dalam pilihan raya persekutuan kecuali di Kelantan, Kedah dan Terengganu. Presiden PAS tidak bertukar dengan sebab PAS kalah pilihanraya.

Sebaliknya parti itu terus teguh. Apabila Kerajaan Perikatan Nasional dibentuk pada 1 Mac 2020, PAS menjadi sebahagian daripada Kerajaan Persekutuan.

Ada juga parti yang mengalami kekalahan dalam banyak pilihanraya, tetapi akhirnya menang tanpa menukar kepimpinannya. Misalnya PKR di bawah kepimpinan Datuk Seri Dr Wan Azizah mengalami kekalahan dalam PRU tahun 1999, 2004, 2008 dan 2013 tetapi akhirnya menang dalam PRU 2018.

Adakah kekalahan PN dalam PRN Johor adalah amat teruk sehinggakan Tan Sri Muhyiddin mesti letak jawatan?

Dari segi bilangan kerusi mungkin nampaknya begitulah.

Tetapi dari segi trend sokongan pengundi, data menunjukkan sebaliknya.

Dalam PRN Johor, PN adalah satu-satunya parti yang mencatat peningkatan sokongan pengundi Melayu berbanding BN dan PH. Jika undi PAS dalam PRU 2018 dijadikan undi asas PN, sokongan pengundi Melayu Johor kepada PN telah meningkat daripada 18.1% dalam PRU 2018 kepada 34.5% dalam PRN 2022.

Sebaliknya sokongan pengundi Melayu kepada BN telah merosot daripada 58.8% dalam PRU 2018 kepada 51.1% dalam PRN 2022. Data menunjukkan berlaku peralihan hampir 8 mata peratus sokongan pengundi Melayu BN kepada PN.

Perlu diingat, Johor adalah kubu kuat BN.

Sokongan pengundi Melayu kepada PH juga telah merosot dengan ketara iaitu daripada 28.3% dalam PRU 2018 kepada 11.3% dalam PRN 2022. Sebanyak 17 mata peratus sokongan Melayu PH telah beralih kepada PN.

Bukankah ini suatu pencapaian kepda PN iaitu sebuah parti baharu di bawah kepimpinan Tan Sri Muhyiddin?

Malah, sebuah kajiselidik tinjauan pendapat umum pengundi negeri Johor yang dijalankan oleh Institut Masa Depan Malaysia dengan kerjasama Merdeka Centre for Opinion Research pada 4 hingga 21 Februari 2022 mendapati Tan Sri Muhyiddin adalah pemimpin paling popular di negeri Johor dengan approval rating sebanyak 52% berbanding Datuk Seri Najib Razak 39%, Tun Dr Mahathir 35%, Lim Guang Eng 24% dan Datuk Seri Ahmad Zahid Hamidi 14%.

Dalam kalangan pengundi Melayu negeri Johor, kajian ini juga menunjukkan Muhyiddin adalah pemimpin paling popular dengan approval rating sebanyak 67% berbanding Najib 43%, Mahathir 43%, Zahid Hamidi 17% dan Lim Guan Eng 12%.

Muhyiddin juga mendahului sebagai calon PM iaitu dengan 29% responden bersetuju berbanding Datuk Seri Anwar Ibrahim 23% dan Datuk Seri Ismail Sabri 16%.

Dalam kalangan responden Melayu, Muhyiddin memperolehi 41%, Ismail Sabri 22% dan Anwar 10%.

Trend peralihan sokongan pengundi Melayu yang ketara kepada PN dalam PRN negeri Johor mungkin juga disebabkan oleh populariti Muhyiddin sebagai bekas Perdana Menteri dan anak Johor.

Berdasarkan data-data ini, bagi saya pandangan supaya Tan Sri Muhyiddin berundur hanya dengan sebab PN kalah dalam PRN Johor adalah agak gopoh dan pramatang.

Datuk Dr Marzuki Mohamad
Mantan Ketua Setiausaha Sulit PM kelapan


4,765 kes baharu, jumlah kematian tertinggi sejak pandemik

Jangkitan baharu Covid-19 di negara ini dalam tempoh 24 jam sehingga jam 12 tengah hari tadi mencanak naik mencecah angka 4,765 kes, berbanding 3,973 yang direkodkan semalam (Selasa), menjadikan jumlah kes aktif sebanyak 40,101.

Dalam tempoh itu negara juga mencatat 39 kematian akibat Covid-19 – angka tertinggi setakat ini yang meninggal dunia dalam sehari, pernah direkodkan.

Angka kematian tertinggi pernah dicatatkan ialah pada 8 Februari lalu iaitu sebanyak 24 kes.

Ketua Pengarah Kesihatan Tan Sri Dr Noor Hisham Abdullah berkata, sebanyak 3,124 pesakit juga sembuh sepanjang 24 jam itu menjadikan keseluruhan kes sembuh ialah 411,360 berbanding jumlah kumulatif positif sebanyak 453,222 kes.

Selangor kekal sebagai negeri yang mencatatkan jangkitan tertinggi iaitu sebanyak 2,082 kes, diikuti Wilayah Persekutuan Kuala Lumpur (540) dan Sarawak (405).

Dalam Twitter Kementerian Kesihatan Malaysia (KKM) menjangkakan kes baharu mungkin mencecah 5,000 kes pada pertengahan bulan ini.

Johor – 348 (48,960); Kelantan – 297 (18,048); P Pinang – 259 (22,592); Kedah – 226 (11,822); Perak – 172 (16,035); N Sembilan – 122 (20,148); Melaka – 110 (8,278); Sabah – 70 (59,073); Pahang – 63 (6,014); Terengganu – 60 (5,094); WP Labuan – 6 (2,497); WP Putrajaya – 4 (1,483); dan Perlis – 1 (382).

Noor Hisham berkata, sejumlah 469 pesakit kini dirawat di Unit Rawatan Rapi (ICU) dengan 244 daripadanya memerlukan alat bantuan pernafasan.


DUN Melaka sah bubar selepas ADUN UMNO tarik sokongan

Yang di-Pertua Negeri Tun Mohd Ali Mohd Rustam menerima cadangan agar Dewan Undangan Negeri (DUN) Melaka dibubarkan hari ini.

Perkara itu diumumkan oleh Speaker DUN Melaka, Datuk Seri Ab Rauf Yusoh dalam kenyataan medianya hari ini.

Selain itu, Ab Rauf berkata nasihat agar DUN Melaka dibubarkan itu dibuat Ketua Menteri (KM) Datuk Seri Sulaiman Md Ali yang kemudiannya dipersetujui Mohd Ali.

“Yang di-Pertua Negeri Melaka telah membuat pertimbangan dan bersetuju untuk membubarkan DUN Melaka yang ke-14 pada 4 Oktober 2021 (Isnin).

“Proklamasi pembubaran DUN Melaka akan diwartakan hari ini, (5 Okt Oktober 2021, Selasa),” kata Ab Rauf.

Mengikut perlembagaan, selepas DUN dibubarkan sebuah pilihan raya umum mesti diadakan dalam tempoh 60 hari.

Melaka dilanda kemelut politik selepas empat Adun kerajaan diketuai bekas Ketua Menteri, Datuk Seri Idris Haron, mengumumkan pendirian mereka untuk menarik balik sokongan mereka kepada kerajaan Barisan Nasional-Perikatan Nasional (BN-PN).

Idris merupakan Ahli Dewan Undangan Negeri (ADUN) Sungai Udang.

Perdana Menteri Datuk Seri Ismail Sabri Yaakob sebelum ini memberi jaminan sekiranya berlaku pilihan raya di Melaka, prosedur operasi standard yang ketat akan dilaksanakan.

Ketetapan itu katanya dibuat bagi mengelakkan berulangnya penularan wabak Covid-19 seperti yang pernah berlaku ketika Pilihan Raya Negeri (PRN) Sabah diadakan pada tahun lalu.

Untuk rekod sehingga malam tadi, 88.2 peratus populasi orang dewasa di Melaka sudah divaksinasi sepenuhnya.

Ditanya mengenai pelaksanaan pilihan raya negeri ketika Covid-19 masih menjadi ancaman, Ab Rauf berkata, Suruhanjaya Pilihan Raya (SPR) boleh mencadangkan kaedah yang rasakan sesuai.

“Terpulang kepada Majlis Keselamatan Negara dan Kementerian Kesihatan Malaysia untuk membuat keputusan lanjut,” katanya.

Beliau juga memaklumkan, dengan pembubaran DUN Melaka hari ini, negeri itu ditadbir oleh kerajaan sementara sehinggalah pilihan raya negeri selesai dijalankan.


Jangkitan turun bawah 20,000 kes

Jangkitan harian Covid-19 di seluruh negara dalam tempoh 24 jam semalam (27 Mac 2022), turun mendadak kepada 16,863 kes berbanding 20,923 yang direkodkan pada Sabtu.

Jumlah itu termasuk 16,625 kes positif disebabkan penularan tempatan dan 238 lagi kes import.

Sejak empat kes pertama Covid-19 dilaporkan pada 25 Januari 2020 hingga semalam negara merekodkan 4,138,867 kumulatif kes positif, dengan 3,870,937 pesakit telah sembuh dan 34,751 kematian dilaporkan.

Kementerian Kesihatan (KKM) juga melaporkan sehingga kini terdapat 233,179 kes masih aktif, turun 9,345 kes daripada yang dicatat pada Sabtu sebanyak 223,834 kes.

Data laman sesawang CovidNOW yang dikemas kini tengah malam tadi menunjukkan, seramai 226,656 pesakit menjalani kuarantin di rumah selepas dijangkiti Covid-19 pada tahap rendah atau tidak bergejala.

Selain itu, seramai 1,032 pesakit lagi ditempatkan di PKRC; 5,192 dimasukkan ke hospital; dan 299 pesakit dirawat di unit rawatan rapi (ICU) dengan 187 daripadanya memerlukan alat bantuan pernafasan.

Data juga menunjukkan hanya dua negeri yang mencatat peningkatan jangkitan harian, tetapi tidak melepasi 1,000 kes.

Kes baharu di Johor meningkat daripada 726 semalam, kepada 764 kes hari ini, manakala Terengganu pula mencatat 327 kes baharu berbanding 245 semalam.

Jangkitan di Selangor juga turun kepada 9,273 kes semalam kepada 10,790, menjadikan kumulatif positif di negeri itu sebanyak 1,161,141 kes, dengan 1,054,998 pesakit telah pulih, 95,651 kes aktif, dan 10,492 kes kematian.

Keseluruhannya hanya Selangor dan Kuala Lumpur mencatat kes harian melepasi 1,000 semalam.


UMNO pernah pecat Muhyiddin, takkan tak boleh pecat PM? soal Mukhriz

Episod sama pemecatan Tan Sri Muhyiddin Yassin sebagai Timbalan Presiden UMNO sebelum ini boleh berulang lagi terhadap Naib Presidennya, Datuk Seri Ismail Sabri Yaakob walaupun memegang jawatan Perdana Menteri.

Presiden Pejuang, Datuk Seri Mukhriz Mahathir tidak menolak Ismail Sabri juga berdepan risiko sama bakal dipecat jika tidak mengikut kehendak Presiden UMNO, Datuk Seri Ahmad Zahid Hamidi supaya pilihan raya umum ke-15 diadakan pada tahun ini juga kerana senario sama pernah berlaku sebelum ini.

“(Bekas Perdana Menteri) Najib (Datuk Seri Najib Razak) pernah memecat timbalannya, Tan Sri Muhyiddin Yassin tanpa melalui mesyuarat (perhimpunan) agung khas UMNO untuk membahas tindakan itu.

“Tentunya Zahid juga boleh memecat seorang naib presiden walaupun beliau memegang jawatan Perdana Menteri,” katanya dipetik laporan BH.

Mukhriz menyifatkan tindakan disiplin yang dibuat baru-baru ini terhadap beberapa pemimpin akar umbi UMNO sebagai amaran kepada Ismail Sabri, ia selepas UMNO mengumumkan pemecatan Datuk Zaharin Mohd Yasin dan penggantungan keahlian Ahli Parlimen Pasir Salak, Datuk Seri Tajuddin Abdul Rahman dan Ketua UMNO Bahagian Alor Setar, Datuk Mohd Yusof Ismail.

Mukhriz juga berkata Pejuang mengecam tindakan itu berikutan ia mengheret rakyat dalam proses pilihan raya ketika negara berdepan kemungkinan banjir besar seperti diramalkan pakar meteorologi.

“Alasan UMNO adakan PRU-15 dalam tahun ini juga kononnya untuk mengembalikan hak rakyat, membolehkan mandat sebenar diperoleh dan kerajaan stabil dapat dibentuk hanya satu penipuan.

“Semua pihak tahu ini bagi mengelak lebih ramai pemimpin UMNO dihukum dan dipenjarakan, selain untuk melepaskan Najib dari penjara.

“Mungkin rakyat akan menghukum UMNO pula pada PRU-15,” katanya.

Terdahulu pada Jumaat lepas, Mesyuarat Majlis Tertinggi (MKT) UMNO membuat ketetapan supaya PRU-15 diadakan tahun ini dan Perdana Menteri akan mempersembahkan cadangan tarikh pembubaran Parlimen kepada Yang di-Pertuan Agong, selaras Perkara 40(1) Perlembagaan Persekutuan.


Hamzah dedah pemimpin kerajaan PH-BN berusaha ‘kenakan’ beliau

Setiausaha Agung Perikatan Nasional (PN), Datuk Seri Hamzah Zainudin mendedahkan ada pihak tertentu dalam kerajaan Pakatan Harapan-Barisan Nasional (PH-BN) yang terus berusaha mengheret beliau ke mahkamah sebagaimana dilakukan terhadap pemimpin PN lain dan anaknya.

Menurutnya beliau mungkin bukan pemimpin seterusnya dalam gabungan itu selepas Pengerusi PN, Tan Sri Muhyiddin Yassin dan bekas Ketua Penerangan Bersatu, Datuk Wan Saiful Wan Jan, berdepan beberapa pertuduhan di mahkamah setakat ini.

Bagaimanapun, Hamzah menyedari kelompok tertentu itu sedang sibuk ‘menggunakan’ agensi kerajaan untuk menyelongkar sekiranya ada kesalahan beliau ketika berkhidmat dalam kerajaan bagi dijadikan modal ‘membunuh karakter’ politiknya.

“Saya mungkin bukan pemimpin (PN) seterusnya (dihadapkan ke mahkamah), tetapi mereka (pihak tertentu dalam kerajaan) sedang berusaha untuk mengenakan saya.

“Saya tahu mengenai perkara ini. Sama ada pendakwaan kes seterusnya membabitkan saya atau pemimpin PN lain terlebih dahulu, mereka tidak akan berhenti untuk kenakan saya.

“Ini semua gerakan optik pihak kerajaan PH-BN menggunakan kes mahkamah bagi menghakis kepercayaan rakyat terhadap PN.

“Sudah pasti mereka mahu menjadikan kes pendakwaan mahkamah ini sebagai modal menyerang integriti PN pada Pilihan Raya Negeri (PRN) kelak,” katanya dalam satu wawancara eksklusif bersama Sinar Khamis lalu yang disiarkan hari ini (15 April 2023).

Beliau mengulas nasib pemimpin PN, termasuk Muhyiddin dan anaknya sendiri yang didakwanya menjadi mangsa ‘pendakwaan terpilih’ susulan pelbagai pertuduhan kes rasuah dan penyalahgunaan kuasa.

Pada 5 April lalu, dua pengarah syarikat termasuk anak Hamzah, Muhammad Faisal, 39, dihadapkan ke Mahkamah Sesyen Seremban atas sembilan pertuduhan mengemukakan dokumen palsu dan memiliki barang kawalan minyak masak melebihi had dibenarkan, tahun lalu.

Sebelum ini, Wan Saiful dihadapkan ke Mahkamah Sesyen Kuala Lumpur atas dua pertuduhan meminta dan menerima rasuah berjumlah RM6.9 juta membabitkan projek Jana Wibawa.

Pada Mac lalu pula, Muhyiddin yang juga Presiden Bersatu dihadapkan ke Mahkamah Sesyen Kuala Lumpur atas pertuduhan menerima rasuah berjumlah RM232.5 juta dan pengubahan wang haram RM195 juta.

Mengulas mengenai kes mahkamah melibatkan anaknya, Hamzah yang juga ketua pembangkang dan Ahli Parlimen Larut menegaskan, beliau tidak tahu-menahu mengenai perkara itu sehinggalah terbaca laporan berita tempatan.

“Bila sudah dikemukakan pertuduhan di mahkamah, saya tanya dia (Muhammad Faisal), mengapa tidak beritahu saya? Dia jawab, kes ini bukan besar dengan bentuk hukuman pun lebih kepada kompaun sahaja.

“Dia pun bukan seorang pemilik yang menguruskan syarikat didakwa, sebaliknya hanya dilantik sebagai ahli pemegang saham. Kes anak saya dibesar-besarkan disebabkan dia anak kepada Hamzah Zainudin (bekas Menteri Dalam Negeri kerajaan PN).

“Yang penting, ini langkah terkini pihak tertentu untuk memburukkan nama saya. Namun, saya senyum sahaja kerana percaya bila kita lakukan sesuatu yang baik, Allah SWT pasti akan bantu,” kata Hamzah lagi.

Lebih menarik, kesan daripada siri ‘pendakwaan terpilih’ dihadapi pemimpin PN, Hamzah mengakui sokongan terhadap mereka semakin bertambah.

Katanya, ini dibuktikan apabila ramai rakyat yang memohon untuk menjadi ahli Bersatu dan parti-parti lain dalam PN.

“Bila masuk banyak kes pendakwaan mahkamah terhadap pemimpin PN termasuk anak saya, sokongan rakyat terhadap kami semakin bertambah. Saya bersyukur kerana rakyat memahami masalah dihadapi kami dan bijak menilai maklumat,” jelasnya.


PRN: Tiada keistimewaan diberikan kepada UMNO dalam rundingan kerusi

Pakatan Harapan (PH) tidak akan memberi layanan istimewa kepada UMNO-Barisan Nasional (BN) berhubung rundingan kerusi dalam Pilihan Raya Negeri (PRN) yang akan berlangsung pada masa terdekat nanti.

Walaupun UMNO sudah menjadi sebahagian rakan politik dengan PH yang terdiri daripada DAP, namun ia bukan jaminan parti dipimpin Datuk Seri Ahmad Zahid Hamidi itu akan mendapat layanan sama-rata dalam isu melibatkan pembahagian kerusi.

Pemimpin PH negeri difahamkan akan bertegas dengan UMNO dalam isu rundingan kerusi memandangkan sokongan pengundi teras parti itu, orang Melayu yang sudah beralih arah tidak menyokong mereka.

Keputusan Pilihan Raya Umum Ke-15 (PRU-15) yang lalu adalah cerminan penolakan orang Melayu kepada UMNO apabila mengalami kekalahan teruk dan hanya mampu memenangi 26 kerusi Parlimen.

Menurut laporan sumber dalaman, pimpinan PH negeri difahamkan mereka tidak akan tunduk dengan tuntutan kerusi daripada UMNO pada PRN nanti, khususnya di negeri Selangor dan Negeri Sembilan.

Berkemungkinan UMNO-BN akan bertanding sedikit kerusi pada PRN nanti berbanding sebelum ini, ia memandangkan PH bimbang tidak akan memberi nilai tambah kepada gabungan itu

Malah, kerusi yang berkemungkinan akan ditandingi UMNO-BN majoritinya adalah di kawasan populasi penduduk kaum Melayu yang lebih ramai dan bukan di kawasan yang mempunyai populasi pelbagai kaum.

Sekiranya PRU-15 dijadikan kayu pengukur, berkemungkinan besar kerusi-kerusi yang ditandingi UMNO-BN adalah di kawasan luar bandar bukan separa bandar atau bandar yang kebiasaannya PH mudah menang.

Lebih menarik lagi, tiada juga calon Menteri Besar daripada kalangan pemimpin UMNO akan diletak sebagai ‘poster boy’ kerana pimpinan PH negeri sudah mempunyai calon sendiri.

“Pengajaran yang diperoleh daripada PRU-15 adalah orang Melayu tidak lagi melihat Umno (menjuarai kepentingan mereka),” kata pemimpin PH berkenaan yang enggan dinamakan dipetik dalam laporan FMT hari ini.

Selain itu, perpecahan dalaman UMNO yang semakin parah susulan langkah pemecatan dan penggantungan beberapa pemimpin utamanya baru-baru ini juga menjadi pertimbangan PH untuk tidak memberi layanan istimewa kepada rakan politik yang baharu dikahwini itu.

Aspek perpecahan dalaman UMNO juga menjadi alasan utama PH tidak mahu melayani tuntutan dalam rundingan kerusi, ia memandangkan parti itu sudah dilihat lemah kerana membuang pemimpin berpengaruh di kalangan ahli parti.

Tahun ini, negeri-negeri PH, iaitu Pulau Pinang, Selangor dan Negeri Sembilan, serta negeri-negeri bawah kawalan PAS, Kedah, Kelantan and Terengganu akan mengadakan PRN.


Mengapa DAP kini senyap? kata bekas Ahli Parlimen berhubung isu Lynas

Jika dahulu DAP paling lantang membantah operasi syarikat pemprosesan nadir bumi tetapi mengapa mereka kini diam pula, kata Wong Tack.

Bekas Ahli Parlimen DAP itu meluahkan rasa kecewa susulan keputusan kerajaan campuran melanjutkan tempoh operasi Lynas Malaysia Sdn Bhd (Lynas) dan tiada sebarang bantahan daripada pemimpin partinya itu.

“Sangat mengecewakan kerana ketika pentadbiran Dr Mahathir Mohamad, kita ada lapan menteri dari roket (DAP).

“Ketika itu, menteri yang mempunyai kuasa ialah dari DAP, Yeo Bee Yin. Tapi semua orang salahkan Mahathir (Tun Dr Mahathir Mohamad) seorang sahaja,” katanya dipetik laporan MalaysiaNow.

Untuk rekod, Dr Mahathir sebelum ini menjadi Perdana Menteri semasa pemerintahan Pakatan Harapan (PH) 22 bulan.

Katanya, perkembangan ini secara tidak langsung membuktikan “perjuangan” parti itu hanyalah sekadar membawa naratif untuk meraih undi semata-mata.

Pada 8 Mei, Perdana Menteri (PMX) Datuk Seri Anwar Ibrahim mengesahkan kerajaan memberi Lynas Malaysia tempoh lanjutan enam bulan untuk memenuhi syarat pelesenan beroperasi di negara ini.

Katanya, lanjutan masa itu disertai dengan syarat ketat dan akan sentiasa dipantau.

Isu operasi Lynas mendapat tentangan hebat dalam kalangan wakil rakyat daripada PKR dan DAP sejak 2012 apabila mendakwa operasi yang dijalankan oleh syarikat itu menggugat ketenteraman penduduk setempat apabila ia menjejaskan alam sekitar.

Pada ketika itu, Wong turut menganjurkan Kempen Hijau Anti Lynas dengan berarak sejauh 300 kilometer dari Kuantan Ke Kuala Lumpur selama 12 hari bersama kira-kira 200 peserta untuk meluahkan bantahan serta menggesa kerajaan menutup operasi kilang di ibu negeri Pahang itu.

Mengulas lanjut, Wong berkata, beliau pernah membawa isu ini kepada Anwar yang pada ketika itu hanya merupakan seorang ahli Parlimen Port Dickson dan tidak mempunyai kedudukan dalam kerajaan.

Disebabkan Anwar tidak mempunyai kuasa untuk membuat keputusan, maka Wong diminta bersabar dan isu akan diselesaikan apabila presiden PKR itu menjadi perdana menteri.

“Itu janji dia. Saya tunggu. Semua menteri bersama saya pada ketika itu, anti Lynas dan menunggang isu rakyat.

“Selepas itu lupa. Semuanya jual naratif saja. Dalam politik mereka tidak buat apa-apa pun.

“Asalkan menang (pilihan raya) saja. Bukan untuk rakyat. Bukan tak boleh tidur kerana rakyat susah, cuma pentingkan undi,” katanya lagi.


Bersatu atau UMNO: PAS pilih mana paling ringan mudharat

PAS akan memilih mudharat paling ringan jika terpaksa memilih antara dua parti untuk menjadi sekutunya menghadapi Pilihan Raya Umum Ke-15 (PRU15) nanti.

Sehubungan itu, Mursyidul Am PAS, Datuk Hashim Jasin menegaskan bahawa tidak timbul persoalan PAS akan memilih mana-mana parti sebagai sekutunya, kerana pemilihan mestilah berdasarkan kepada jalan yang paling ringan.

“Dasar pemilihan bukanlah kerana nafsu, tapi atas panduan dari Ilahi. Jika sekiranya, kita terpaksa memilih antara dua perkara yang mendatang mudharat, sudah pasti pemilihan kita berdasarkan mudharat yang paling ringan,” katanya hari ini.

Pagi tadi, Pengarah Pilihan Raya UMNO, Datuk Tajuddin Abdul Rahman mendesak PAS menyatakan pendirian sama ada untuk bersama dengan UMNO atau memilih Bersatu bagi menghadapi PRU15.

UMNO, katanya, telah menyatakan keinginan untuk bersama PAS, namun bersedia bergerak bersendirian sebagai entiti Barisan Nasional (BN) jika PAS memihak kepada Bersatu.

Bagaimanapun, Hashim berkata, matlamat penyatuan ummah masih menjadi agenda utama PAS dan parti itu berusaha mengelak terjadinya pertandingan tiga penjuru pada PRU15 nanti.

“Perpaduan Islam dan Melayu adalah asas perjuangan ketiga-tiga parti (PAS, Umno dan Bersatu), jadi kenapa masih memilih perpecahan. PAS tetap akan terus berusaha menyatukan ummah ini walaupun pelbagai halangan berlaku,” katanya.


Zii Jia tumbangkan juara dunia

Jaguh perseorangan lelaki negara, Lee Zii Jia mudah menumbangkan juara dunia, Loh Kean Yew dari Singapura pada aksi Kejohanan Badminton Berpasukan Asia (BATC) 2022, petang ini.

Dengan menampilkan aura tersendiri, Zii Jia mudah menundukkan Kean Yew dengan kemenangan straight set 21-6, 21-14 pada aksi sulungnya setelah bergerak secara profesional.

Penampilan itu adalah yang pertama membabitkan Malaysia – Singapura dalam aksi Kumpulan B BATC 2022 membolehkan skuad negara mendahului 1-0.

Kali terakhir membabitkan pertemuan antara kedua-dua pemain menyaksikan Kean Yew yang berasal dari Pulau Pinang menang selepas Zii Jia menarik diri akibat kecederaan ketika final Terbuka Hylo di Jerman, November lalu.

Kemenangan hari ini juga membolehkan Zii Jia yang berada di kedudukan ranking nombor tujuh dunia menyamakan kedudukan rekod pertemuan menjadikan 2-2 dengan Kean Yew.


Yang di-Pertuan Agong iktiraf kejayaan cemerlang Kerajaan PN

Semua pencapaian yang dibentangkan oleh Yang di-Pertuan Agong, Al Sultan Abdullah Riayatuddin Al Mustafa Billah Shah merupakan kejayaan cemerlang kerajaan terdahulu yang telah disahkan baginda sendiri.

Timbalan Presiden PAS, Datuk Seri Tuan Ibrahim Tuan Man berkata, prestasi cemerlang yang ditonjolkan kerajaan Perikatan Nasional (PN) mendapat pengiktirafan baginda sebelum diteruskan oleh kerajaan Keluarga Malaysia di bawah pimpinan Datuk Seri Ismail Sabri Yaakob.

“Data-data yang dikatakan oleh Tuanku itu ialah hasil kejayaan-kejayaan kerajaan sebelum ini yang ternyata cemerlang.

“Semua pencapaian yang dibentangkan adalah kejayaan kerajaan terdahulu dan ia bukti nyata sebagaimana yang dinyatakan oleh Tuanku.

“(Kerajaan PH-BN) yang baru-baru ini baru dua bulan, tak ada apa-apa lagi,” katanya, lapor Harakahdaily.

Beliau menyatakan demikian sebagai mengulas titah Al Sultan Abdullah semasa merasmikan Istiadat Pembukaan Penggal Kedua Majlis Parlimen ke-15, hari ini.

Mengulas lanjut, Tuan Ibrahim yang juga Ahli Parlimen Kubang Kerian berkata, Pas juga menyambut baik saranan Al Sultan Abdullahyang menyeru semua ahli politik supaya mengetepikan agenda politik sempit.

Menurut beliau, Pas telah lama menyeru agar politik ekstrem diketepikan oleh rakyat.

“Politik sempit bertentangan dengan nilai Islam dan tentunya tidak membantu negara,” katanya.

Al Sultan Abdullah semasa merasmikan Istiadat Pembukaan Penggal Kedua Majlis Parlimen ke-15, hari ini menyeru semua pihak mengenepikan agenda politik sempit dan bersatu hati atas nama perpaduan.

Baginda bertitah, kestabilan lanskap politik menerusi ikatan perpaduan ahli-ahli parlimen perlu dijadikan sebagai manifestasi dalam membentuk bangsa Malaysia dan era Malaysia baharu yang gemilang.

Tuan Ibrahim juga menambah, Pas akan memainkan peranan sebagai pembangkang yang konstruktif yang akan menjadi semak imbang kepada kerajaan persekutuan.

“Kita menyambut baik titah Tuanku dan PN akan bertindak sebagai pembangkang yang konstruktif bagi semak imbang kerajaan yang ada,” katanya lagi.


PRN Johor: MB tak pandai tadbir, UMNO pula menyusahkan rakyat

Ketua Penerangan Bersatu Malaysia Datuk Wan Saiful Wan Jan menyifatkan Menteri Besar Johor, Datuk Hasni Mohammad tidak tahu mentadbir negeri itu walaupun mempunyai majoriti satu kerusi.

Mengambil contoh keadaan di Kelantan pada 2004 lalu, Kerajaan PAS di negeri itu hanya menang dua kerusi tetapi kekal stabil walaupun kemudiannya seorang Ahli Dewan Undangan Negeri (ADUN) meninggal dunia.

“Kerajaan Pas Kelantan pada tahun 2004 menang dengan majoriti dua kerusi. Tetapi apabila seorang ADUN meninggal dunia, majoriti itu turun menjadi satu sahaja. Kerajaan itu kekal stabil sehingga PRU pada 2008.

“Maksudnya jika pandai mentadbir maka ia tiada masalah,” katanya.

Berucap pada Jelajah Penerangan Isu Semasa Negeri Johor sempena Pilihan Raya Negeri (PRN), Wan Saiful berkata keadaan di dalam UMNO juga tidak stabil menjadi punca PRN Johor terpaksa diadakan.

Sebelum ini, walaupun kerajaan Johor memiliki majoriti satu kerusi, parti-parti yang membentuk kerajaan gabungan serta pembangkang memberi jaminan akan terus memberi sokongan kepada Hasni untuk mentadbir Johor sehingga tamat penggal pada 2023 nanti.

Bagaimanapun, Hasni setelah mendapat restu Majlis Tertinggi (MT) UMNO memohon perkenan Sultan Johor untuk membubarkan Dewan Undangan Negeri (DUN) 22 Januari lalu bagi membolehkan PRN diadakan.

Suruhanjaya Pilihan Raya (SPR) dijangka mengadakan mesyuaratnya esok bagi menetapkan tarikh penamaan calon, hari mengundi awal dan hari pengundian, selain prosedur operasi standard (SOP) untuk PRN itu.

Mengulas lanjut, Wan Saiful berkata keadaan di dalam UMNO itu sendiri sekarang ini telah berpecah-belah menyebabkan PRN itu terpaksa diadakan.

“Semua orang tahu UMNO ini berpuak-puak. Di negeri Johor saya rasa ada beberapa orang ‘warlord’ dalam UMNO. Ada muka-muka macam, Khaled Nordin… ada Nur Jazlan… ada Hisham punya.

“Ada Datuk Hasni yang nak membina kem sendiri setelah menjadi menteri besar. Ditambah lagi dengan kem yang datang daripada pusat Zahid Hamidi punya, Najib Razak punya dan Mohamad Hasan punya,” katanya.

Namun beliau berkata, realitinya apabila UMNO sendiri menolak Zahid daripada menjadi Perdana Menteri, maka UMNO telah bergolak dan berpecah-belah.

“Realitinya apabila Zahid mencipta sejarah sebagai Presiden UMNO yang pertama dalam sejarah UMNO ditolak oleh parti sendiri untuk dijadikan calon Perdana Menteri maka itu sudah bergolak.

“Tak boleh jadi Perdana Menteri… sejarah akan merekodkan bahawa dia adalah Presiden UMNO yang pertama yang bukan saja tidak berjaya menjadi Perdana Menteri, tapi UMNO sendiri tolak dia.

“Dan penolakan ini menyebabkan UMNO itu tidak stabil. Bukan negeri Johor tak stabil. UMNO yang tak stabil dan kita lihat sekarang ketidakstabilan itu agak serius.

“Saya dengar cerita di Johor ini di banyak tempat kalau bukan semua tempat… tokoh-tokoh UMNO berebut-rebut nak jadi calon. Ada yang pergi merayu kepada Najib.

“Ada yang pergi minta sedekah daripada Zahid. Ada yang pergi rayakepada Pengerusi Perhubungan negeri Johor ini. Baik ketua bahagian Ketua Wanita, Ketua Pemuda bergolak sebab nak jadi calon,” katanya.

Wan Saiful berkata berbeza dengan Bersatu dan Perikatan Nasional (PN) yang tidak berebut, sebaliknya berfikir untuk memberi khidmat kepada rakyat.

“Kita menganggap bahawa tanggungjawab yang dipikul adalah amanah yang akan dipersoalkan kepada kita di hari kemudian. Jadi kita tidak berebut seperti mereka.

“Dalam keadaan mereka berebut peluang untuk individu yang namanya Zahid Hamidi ni tunjuk kuasa dia. Waktu pilihan raya baru Presiden UMNO ada kuasa. Sebab semua nak watikah daripada dia.

“Kalau tak ada pilihan raya Zahid tidak relevan dalam perkiraan politik negara. Perdana Menteri orang lain. Menteri besar orang lain. Dia kena cari cara untuk naikkan nama dia dan inilah yang dia buat, menyusahkan rakyat,” katanya.


Bursa Malaysia ditutup rendah

Bursa Malaysia ditutup rendah hari ini dalam persekitaran sentimen bercampur-campur dalam pasaran serantau berikutan terdapat aktiviti pengambilan untung dalam saham wajaran tinggi terpilih selepas kenaikan baru-baru ini, kata peniaga.

FTSE Bursa Malaysia KLCI (FBM KLCI) merosot 2.18 mata untuk ditutup kepada 1,504.01 daripada 1,506.19 pada Jumaat, lapor Bernama.

Indeks petunjuk pasaran, yang dibuka tinggi 0.23 mata kepada 1,506.42 pagi ini, bergerak antara 1,503.02 dan 1,510.11 sepanjang sesi dagangan.

Suasana pasaran turut negatif apabila kaunter rugi mengatasi kaunter untung sebanyak 496 berbanding 319 manakala 442 kaunter tidak berubah, 1,020 tidak diniagakan dan 18 yang lain digantung.

Jumlah dagangan meningkat kepada 2.54 bilion unit bernilai RM1.73 bilion daripada 2.08 bilion unit bernilai RM1.63 bilion pada Jumaat.

Maybank dan Sime Darby Plantation merupakan antara penyumbang terbesar kepada penurunan dalam indeks komposit, merosot 6.0 sen dan 8.0 sen kepada RM8.91 dan RM4.56, menyumbang gabungan 2.16 mata.

Sementara itu, Naib Presiden Penyelidikan Ekuiti Rakuten Trade Sdn Bhd Thong Pak Leng berkata FBM KLCI ditutup rendah dalam persekitaran jualan besar-besaran ke atas saham sarung tangan.

“Di peringkat serantau, indeks utama ditutup rendah sebahagiannya berikutan ketegangan geopolitik yang berterusan di rantau ini di tengah-tengah pertikaian AS-China mengenai Taiwan,” katanya kepada Bernama hari ini.

Bagi bursa tempatan, katanya jualan besar-besaran ke atas saham sarung tangan berikutan penyusutan purata harga jualan yang menyaksikan Hartalega dan Top Glove, masing-masing merosot 7.0 peratus.

“Kami percaya penjualan itu secara keterlaluan berikutan harga saham kedua-dua saham tersebut telah merosot jauh di bawah paras sebelum pandemik. Bagaimanapun, FBM KLCI terus mendapat sokongan yang baik melebihi paras 1,500 berikutan belian asing terutamanya dalam saham telekomunikasi, utiliti dan perladangan.

“Oleh itu, kami menjangka indeks petunjuk pasaran diniagakan tinggi pada minggu ini dan berada dalam julat 1,500-1,520. Dari segi teknikal, kami mengesan paras halangan segera pada 1,510 diikuti 1,530 manakala paras sokongan pada 1,480,” katanya.

Jumlah dagangan Pasaran Utama naik kepada 1.80 bilion saham bernilai RM1.48 bilion daripada 1.43 bilion saham bernilai RM1.43 bilion pada Jumaat.


Ramai lagi wakil rakyat Warisan dijangka keluar parti, sertai GRS

Lebih ramai ahli Parlimen (MP) pembangkang di Sabah dijangka menyertai Parti Gagasan Rakyat Sabah (GRS) diketuai Datuk Seri Hajiji Noor, selepas MP Petagas, Datuk Awang Ahmad Sah Sahari, keluar daripada Parti Warisan Sabah (Warisan).

Ketua Penerangan GRS Datuk Nizam Abu Bakar Titingan berkata alasan bekas Bendahari Agung Warisan itu meninggalkan parti berkenaan ialah ‘cukup-cukup’ dalam polemik politik kerana ia tidak membantu rakyat untuk maju.

“Jadi jika ini (alasan) benar, maka mungkin lebih ramai yang akan memilih untuk menyertai GRS,” katanya lapor BornoePost.

Pembantu menteri di Jabatan Ketua Menteri itu ditanya sama ada terdapat lebih ramai ahli atau pemimpin daripada Warisan akan mengambil langkah sama seperti dilakukani Awang Ahmad.

Nizam berkata, wakil rakyat terutamanya daripada Warisan kecewa dengan keadaan dalam parti pimpinan bekas Ketua Menteri Datuk Seri Mohd Shafie Apdal.

Ketika diminta mengulas mengenai hasrat Awang Ahmad menyertai GRS, Nizam secara peribadi berkata, beliau mengalu-alukan keputusan itu.

“Ini adalah petunjuk bahawa perjuangan GRSdi bawah pimpinan Datuk Seri Hajiji adalah sesuatu yang menarik minat rakyat untuk bersatu dan bekerjasama untuk Sabah.

“Fokus GRS adalah untuk membawa pembangunan dan kemajuan kepada negeri ini dan kita tidak mahu terlalu fokus kepada politik kerana ini boleh melemahkan usaha untuk membawa pembangunan kepada rakyat di Sabah,” katanya.

Pada Isnin, Awang Ahmad menjadi wakil rakyat ke-10 dari Warisan yang keluar parti sejak pilihan raya mengejut Sabah pada 2020.

Bekas ketua bahagian Warisan Putatan itu berkata beliau dan penyokongnya menyertai GRS.

Sementara itu, Nizam berkata GRS akan dilancarkan secara rasmi pada 3 Mac di Pusat Konvensyen Antarabangsa Sabah (SICC) bermula jam 7 pagi.

Beliau berkata majlis pelancaran itu akan disempurnakan oleh Hajiji yang juga Presiden GRS.

“Kami berharap rakyat di Sabah yang berkongsi agenda pembangunan parti dan kerajaan negeri akan menyertai kami sambil kami terus memperjuangkan hak rakyat dan negeri,” katanya.

Beliau melahirkan harapan agar rakyat di Sabah akan terus bersatu di bawah GRS bagi memastikan negeri ini terus maju.

Nizam mendedahkan kira-kira 5,000 orang dari seluruh negeri dijangka menghadiri majlis pelancaran itu.


Kes baharu turun tiga hari berturut-turut, 10 kematian semalam

Jangkitan baharu Covid-19 di seluruh negara dalam tempoh 24 jam semalam (Isnin, 22 Ogos 2022) turun lagi buat hari ketiga-tiga, menurut Kementerian Kesihatan (KKM), hari ini.

Dalam tempoh itu sebanyak 2,078 jangkitan baharu dilaporkan, berbanding 2,464 kes yang dicatat pada Ahad, dengan 10 kematian direkod dan satu kluster baharu dikesan.

Jangkitan baharu semalam turut melibatkan 12 kes import.

Jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,759,830 kes, dengan 4,685,979 pesakit telah pulih, termasuk 3,290 pesakit yang sembuh semalam.

Daripada jumlah jangkitan baharu itu, 1,355 kes Covid-19 melibatkan penerima vaksin dos penggalak; 438 kes (individu lengkap dua dos); 265 kes (individu tidak divaksinasi); dan 20 kes membabitkan individu yang menerima satu dos.

Sehingga semalam kes aktif turun lagi kepada 37,696 kes, berbanding 38,918 yang dicatat pada Ahad, dengan seramai 36,187 pesakit masih menjalani kuarantin di rumah (37,408 pada Ahad), dan 31 ditempatkan di Pusat Kuarantin dan Rawatan Covid-19 (32 pada Ahad).

Sementara itu, jumlah pesakit yang dirawat di hospital kekal pada 1,409 orang sama seperti pada Ahad, manakala 69 pesakit dimasukkan ke unit rawatan rapi, dengan 39 daripadanya memerlukan alat bantuan pernafasan (33 pada Ahad).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Pada masa sama, KKM juga memaklumkan seramai 10 lagi pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian akibat Covid-19 di negara ini sejak Mac 2020 hingga semalam meningkat kepada 36,155 kes, termasuk 7,681 kes brought in death (BID).

Tiga daripada kes kematian itu dilaporkan di Johor, diikuti masing-masing dua di Negeri Sembilan serta Putrajaya; dan masing-masing satu di Kedah, Melaka serta Pulau Pinang.

Sementara itu satu kluster baharu Covid-19 dilaporkan iaitu Kluster Jalan Besar Tanjung 3 di Kinta, Perak melibatkan tujuh kes kumpulan berisiko tinggi.


Ringgit menjunam RM4.70

Ringgit hari ini (14 Oktober 2022) menjunam ke paras terendah berbanding dolar Amerika Syarikat (AS) dan dolar Singapura (SGD) dipengaruhi berita Rizab Persekutuan (Fed) dan pengetatan dasar monetari negara seberang tambak itu.

Ketika penutup urusniaga jam 6 petang tadi, ringgit jatuh kepada RM4.7045 berbanding dolar, daripada penutup RM4.6925 semalam, manakala mata wang tempatan merosot kepada RM3.3025 berbanding SGD.

Kali terakhir pasangan mata wang tempatan mencecah melebihi 4.7 adalah ketika Krisis Kewangan Asia pada 1 September 1998, di mana ringgit berada pada 4.7125. Dalam tempoh setahun, ringgit telah menyusut 12.91 peratus berbanding dolar AS.

Sementara itu, ringgit merosot berbanding SGD kepada rekod baharu kadar pertukaran 3.3025, selepas Singapura mengetatkan dasar monetarinya pada sebelah pagi untuk melawan inflasi.

Nilai ringgit ditutup pada 3.3025, setelah seharian didagangkan antara 3.2831 dan 3.3095. Ini adalah hari ketiga berturut-turut ringgit ditutup pada paras rekod terendah, selepas 3.2738 pada Khamis dan 3.2609 (Rabu).

Setakat ini, SGD telah mengukuh berbanding ringgit sebanyak 7.03 peratus. Ia ditutup pada 3.0857 pada 31 Disember 2021, memetik laporan TheEdge.

Dalam satu kenyataan pada Jumaat, Penguasa Kewangan Singapura (MAS) berkata ia akan memusatkan semula titik tengah jalur dasar kadar pertukaran berkesan nominal (S$NEER) SGD ke tahap lazimnya, tetapi mengekalkan cerun dan lebarnya.

Tidak seperti bank pusat negara lain, yang melaraskan kadar faedah masing-masing sebagai sebahagian daripada dasar monetari untuk menyokong pertumbuhan ekonomi dan mengekang inflasi, dasar monetari MAS melibatkan pelarasan kepada jalur dasar S$NEER.

UOB Group Research dalam notanya pada Jumaat berkatamereka melihat lebih banyak ruang untuk mengetatkan sehingga 2023, terutamanya jika inflasi teras tidak menunjukkan tanda-tanda penyederhanaan.


Jurutera wanita rugi RM2.9 juta ditipu sindiket ‘Macau Scam’

Seorang jurutera wanita yang bertugas di Bayan Lepas, Pulau Pinang, kerugian RM2.9 juta setelah jatuh dalam perangkap ‘Macau Scam’ baru-baru ini.

Ketua Polis Pulau Pinang Datuk Mohd Shuhaily Mohd Zain berkata, mangsa berusia 45 tahun, dihubungi individu yang mendakwa daripada syarikat kurier memberitahu dia menerima bungkusan mengandungi barang terlarang pada 1 Disember tahun lepas.

Beliau berkata, pemanggil kemudian memberitahu mangsa terdapat MyKad dan kad ATM milik orang lain di dalam bungkusan itu.

Pemanggil telah memberitahu mangsa bahawa dia akan membuat laporan polis tetapi wanita itu menafikan sebarang penglibatan.

Mohd Shuhaily berkata, mangsa kemudian menerima panggilan daripada individu lain beberapa jam kemudian yang mendakwa sebagai “pegawai polis dari kontinjen polis Perak”, menjelaskan kepadanya isu yang dihadapi syarikat kurier itu.

Beliau menambah bahawa “pegawai” itu telah meminta mangsa untuk mengikut arahannya, termasuk memindahkan wang dari akaunnya ke akaun lain, atau berdepan penahanan kerana didakwa terlibat dalam aktiviti jenayah.

“Sejurus selepas panggilan itu, mangsa mula memindahkan wangnya ke dalam 26 akaun berbeza menerusi perbankan dalam talian dan deposit tunai.

“Mangsa yang panik melakukan seperti yang diarahkan. Dia memindahkan wang simpanannya sendiri sebanyak RM1.9 juta.

“Dia juga meminjam RM700,000 daripada keluarga dan rakan-rakannya serta mengambil dua pinjaman bank berjumlah lebih RM300,000, yang turut dipindah miliknya kepada akaun yang diberikan.

“Secara keseluruhannya, beliau telah melakukan 129 transaksi antara 1 Disember 2022 dan 6 Januari tahun ini,” katanya hari ini (20 Januari 2023) selepas meninjau pasar Taman Selamat di Bukit Mertajam, menjelang perayaan Tahun Baharu Cina.

Mohd Shuhaily berkata, wanita itu hanya menyedari dia menjadi mangsa penipuan selepas berbincang dengan rakan-rakannya mengenai kejadian itu.

Dia akhirnya membuat laporan polis semalam.


UK sekat pelancong asing dari enam negara

United Kingdom (UK) mengesahkan akan menyekat kemasukan pengembara dari enam negara di Afrika Selatan selepas varian baharu Covid-19 dikesan dengan jumlah mutasi yang tinggi.

Setiausaha Kesihatan, Sajid Javid memaklumkan penemuan awal yang didapati oleh pihaknya mengenal pasti varian ini mungkin lebih mudah menular berbanding varian Delta dan jenis vaksin yang ada sekarang mungkin kurang berkesan terhadapnya.

Jelasnya, varian yang dikaitkan dengan lonjakan kes di Afrika Selatan itu turut dikesan dalam kalangan pengembara dari negara itu di Botswana dan Hong Kong, dengan 59 kes dikenal pasti tetapi masih belum dikesan di Britain.

Sekumpulan saintis di British sangat peka dengan isu itu dan menyekat semua penerbangan dari Afrika Selatan, Namibia, Lesotho, Eswatini, Zimbabwe dan Botswana mulai hari ini sebagai tindakan berjaga-jaga.

“Kami akan mewajibkan semua pengembara dari negara berkenaan yang tiba jam 4 pagi (waktu tempatan) Ahad ini untuk menjalani kuarantin di hotel.

“Bagi sesiapa yang tiba sebelum Ahad ini, mereka juga perlu melakukan kuarantin kendiri di rumah dan menjalani ujian saringan PCR pada hari kedua dan kelapan.

“Manakala bagi mereka yang tiba dari salah satu negara itu dalam tempoh 10 hari lepas juga akan diminta melakukan ujian PCR,” jelasnya.

Sebelum ini, Britain merupakan negara yang teruk terjejas akibat Covid-19 dengan 144,000 kematian dilaporkan sejak bermulanya pandemik ini awal tahun lalu.

Semalam dalam tempoh 24 jam, kes positif di negara itu kekal tinggi dengan lebih 47,000 kes direkodkan walaupun hampir 80 peratus penduduknya berumur 12 tahun dan ke atas sudah menerima dua dos lengkap suntikan vaksin.

Sementara itu, hampir 29 peratus penduduknya juga sudah menerima suntikan dos penggalak sebagai inisiatif kerajaan untuk mengurangkan tekanan perkhidmatan kesihatan yang berisiko terkesan ketika musim sejuk.

Kerajaan Britain sebelum ini dikritik hebat kerana peraturan perjalanan dan kuarantin sebelum pandemik ini, apabila ia membuka sempadannya kepada pelancong asing walaupun kadar jangkitan meningkat.


MP UMNO Kalabakan bakal sertai GRS? Pemuda dakwa dipinggirkan

Kemelut politik UMNO Sabah masih berterusan apabila Ahli Parlimen Kalabakan, Datuk Andi Muhammad Suryady Bandy didakwa lebih mesra dan cenderung kepada Parti Gagasan Rakyat Sabah (Gagasan Sabah).

Ketua Pemuda Kalabakan, Muhammad Alias Udin mempersoalkan pendirian Suryady ekoran tindak-tanduknya kebelakangan ini yang dilihat membelakangi parti itu.

“Sejak akhir-akhir ini, timbul persoalan apabila banyak program dan majlis rasmi diadakan tidak lagi menggunakan logo UMNO atau Barisan Nasional (BN).

“Lebih mendukacitakan banyak program yang menggunakan tenaga ahli parti UMNO hanya dinyatakan sebagai rakan kerjasama atau pertubuhan bukan kerajaan (NGO) tanpa ada sebarang penghargaan sewajarnya,” katanya dipetik laporan BH.

Alias berkata keadaan itu menimbulkan pelbagai spekulasi dan khabar angin termasuk ada yang menganggap bekas Ketua Bahagian UMNO Kalabakan itu bakal menyertai parti yang diterajui Ketua Menteri Sabah, Datuk Seri Hajiji Noor.

Mengulas lanjut, Alias berkata, ketiadaan logo UMNO dan BN dalam poster papan iklan ucapan Hari Raya Aidilfitri Suryady yang dipasang baru-baru ini turut menjadi tanda tanya ahli dan penduduk di daerah ini.

“Papan iklan itu memaparkan gambar beliau bersama Hajiji dan wakil rakyat Gagasan Rakyat sahaja, selain logo Gabungan Rakyat Sabah (GRS).

“Pemuda UMNO Kalabakan sangat kecewa dengan tindakan itu kerana selama ini kamilah yang banyak membantu sehingga dia (Suryady) menang Pilihan Raya Negeri (PRN) Sabah Ke-16 dan Pilihan Raya Umum Ke-15 (PRU-15) lalu,” katanya lagi.

Sehubungan itu, beliau meminta pucuk pimpinan UMNO negeri dan Pusat mengambil tindakan berhubung isu berkenaan.

Sementara itu, Suryady ketika dihubungi mengesahkan beliau masih lagi ahli UMNO Bahagian itu.

Pada Mac lalu, Ahli Parlimen Putatan, Datuk Shahelmy Yahya digantung keahlian dalam UMNO selama enam tahun selepas dikatakan membelakangkan keputusan parti dengan tidak menyokong keputusan UMNO Sabah sebelum ini.

Shahelmy yang juga ADUN Tanjung Keramat bersama empat lagi ADUN yang bertanding menggunakan tiket UMNO ketika PRN Sabah pada 2020, bertindak kekal menyokong Hajiji sebagai Ketua Menteri.

Mereka tidak menyokong keputusan UMNO Sabah untuk menarik sokongan terhadap Hajiji yang digerakkan Pengerusi Perhubungan UMNO Sabah, Datuk Seri Bung Moktar Radin bersama Presiden Warisan, Datuk Seri Mohd Shafie Apdal, dalam cubaan untuk menukar kerajaan.


Perubahan boleh berlaku jika PH-UMNO kalah selepas PRN: Hadi

Sebarang kemungkinan selepas Pilihan Raya Negeri (PRN) boleh berlaku jika Pakatan Harapan (PH)-UMNO kalah di enam negeri, kata Tan Sri Abdul Hadi Awang.

Presiden PAS itu memberi bayangan lanskap politik negara boleh berubah selepas PRN nanti dan rakyat berpeluang untuk menunjukkan bantahan mereka kepada kerajaan campuran yang gagal sepanjang beberapa bulan pemerintahan mereka.

“PRN enam negeri yang baki ini sangat penting untuk menangkan PN (Perikatan Nasional). Perlu menang besar.

“Insya-Allah, kita menang sepenuhnya Kelantan, Kedah dan Terengganu. Kita nak menang juga di Pulau Pinang, Selangor dan Negeri Sembilan.

“Kalau menang ini akan berlaku perubahan kerajaan pusat. Itu maknanya,” katanya semasa berceramah di Merchant Square, Bandar Sendayan, malam tadi.

Hadi tidak menjelaskan lanjut bagaimana pertukaran itu boleh berlaku, namun gelombang rakyat boleh menjadi penentu senario politik negara selepas PRN nanti.

Sementara itu, Hadi yakin PN akan mencapai sasaran itu jika lebih ramai pengundi Melayu keluar mengundi.

“Kaum lain keluar undi 90 peratus, Melayu 70 peratus. Masih ramai tak nak keluar undi,” katanya lagi.

Pada PRN kali ini, PH dan UMNO masuk bertanding sebagai satu rakan politik walaupun sebelum ini menjadi seteru bersama.

Presiden UMNO, Datuk Seri Ahmad Zahid Hamidi yang dahulunya menolak DAP dan Datuk Seri Anwar Ibrahim kini sudah menjadi rakan politik baharu berkempen bersama pada PRN enam negeri kali ini.


Lima tema MPN rangka proses pemulihan negara: Muhyiddin

Majlis Pemulihan Negara (MPN) menetapkan lima tema utama dalam merangka proses pemulihan daripada pandemik Covid-19 dan kesannya ke atas masyarakat serta negara.

Pengerusinya, Tan Sri Muhyiddin Yassin berkata MPN juga perlu melihat tahap kesejahteraan emosi individu, mereka yang dijangkiti Covid-19 dan pihak yang mengalami kerugian teruk.

“Tema-tema yang digariskan ini sudah tentu tidak begitu terperinci, sebab itu saya ingin menjemput para pemimpin industri, penggerak masyarakat sivil, ahli politik, pemimpin masyarakat dan golongan muda untuk berkongsi idea, supaya kita sama-sama dapat merangka pemulihan yang sejajar dengan kepentingan negara.

“Di samping itu, cadangan dan input dasar pemulihan yang diterima melalui sesi libat urus dengan pemegang taruh akan juga dimasukkan ke dalam dasar-dasar pembangunan utama negara seperti Rancangan Malaysia Ke-12 (RMK-12) dan Wawasan Kemakmuran Bersama (WKB) 2030,” katanya.

Beliau berkata demikian dalam ucapan penutup Sidang Kemuncak Pemulihan Negara anjuran Institut Strategik KSI bagi Asia Pasifik dan Kelab Ekonomi Kuala Lumpur secara maya hari ini.

Bekas Perdana Menteri itu turut menggesa rakyat Malaysia bersatu hati dalam perang melawan Covid-19 dan membina semula negara tercinta.

“Kita perlu mengetepikan segala perbezaan dan mencari titik persamaan. Kita mesti bersama-sama menyelamatkan nyawa, ekonomi dan negara. Malaysia memerlukan anak watan untuk tampil mengembalikan kegemilangannya.

“Kita tidak mahu lagi polemik politik dan perpecahan mengganggu gugat usaha murni kita dalam memerangi pandemik dan membina semula ekonomi,” katanya.

Lima tema utama yang digariskan Muhyiddin adalah:

i) Memperkukuhkan sistem penjagaan kesihatan awam Malaysia dan meningkatkan tahap kesiapsiagaan industri berkaitan untuk keluar dari pandemik ke tahap endemik dan bersedia dengan kemungkinan berhadapan pandemik baharu pada masa depan.

ii) Mengenal pasti sektor-sektor ekonomi yang memerlukan perhatian utama.

“Kita perlu membantu sektor-sektor ini untuk kembali beroperasi dengan tumpuan kepada pelancongan, pendidikan dan Perusahaan Kecil dan Sederhana (PKS) dalam jangka masa pendek dan sederhana. Pada masa yang sama, kita perlu mengenal pasti dan memberi insentif yang sesuai untuk perniagaan yang berpotensi mencatat pertumbuhan dalam jangka masa sederhana dan panjang.

“Kita juga mesti memperkukuhkan sektor-sektor strategik utama yang menjadi bahagian penting dalam rantaian bekalan global. Ini akan secara langsung meningkatkan daya saing negara secara keseluruhan dan lebih penting lagi, peluang pekerjaan dapat diwujudkan untuk rakyat Malaysia terutamanya golongan muda”.

iii) Mewujudkan ekosistem yang kondusif dan mampan untuk pertumbuhan inklusif yang akan merancakkan pemulihan.

“Ini termasuk strategi untuk pembangunan infrastruktur fizikal dan digital selain melonjakkan komitmen terhadap dasar-dasar alam sekitar, sosial dan tadbir urus. Ini akan membantu memperkuatkan kedudukan Malaysia sebagai destinasi pilihan pelaburan kepada pelaburan langsung asing dan domestik”.

iv) Memperluaskan pelaksanaan digitalisasi dalam perniagaan dan perkhidmatan awam selain menyediakan infrastruktur perlu yang akan menggalakkan penggunaan teknologi digital.

Katanya, semua infrastruktur ini perlu sebagai persediaan menghadapi Era Digital dan membantu memudah cara urusan individu dan perniagaan beroperasi semasa pandemik.

v) Memastikan pertumbuhan yang dipupuk daripada proses pemulihan itu diagihkan secara saksama, bagi mengelakkan jurang pendapatan melebar dan memburukkan hubungan antara kaum di negara ini.

“Memandangkan pandemik ini telah memberi kesan yang buruk kepada kehidupan, jaringan keselamatan sosial perlu diperkukuhkan supaya kita dapat terus membina kehidupan, juga mengembalikan nilai dan maruah setiap rakyat Malaysia,”.


Status FB Mahfuz jadi bahan orang ramai selepas kalah sekali lagi

Datuk Mahfuz Omar dibahan (sindir) pengguna media sosial selepas beberapa hari tidak mengemaskini status Facebooknya sejak kalah sekali lagi dalam Pilihan Raya Negeri (PRN) lalu.

Naib Presiden Amanah yang juga calon kalah di kerusi Dewan Undangan Negeri (DUN) Alor Mengkudu memuat naik status bersarapan pagi dan ia merupakan kemunculan pertama dalam media sosial sejak berakhir PRN pada 12 Ogos lalu.

Rata-rata pengguna media sosial berkongsi komen menyindir Pengerusi Lembaga Pertubuhan Peladang (LPP) itu yang dilantik kerajaan campuran walaupun sebelum ini berjanji tidak akan memberi lantikan politik kepada mereka yang kalah dalam pilihan raya.

“Alhamdulillah, dah kluaq gua…abe pudin n abe rafizi qakyat dok cari tak jumpa lg,” kata seorang pengguna bernama Mohd Ridhwan B. Bakar dalam ruangan komen status Mahfuz.

“Akhirnya dato.. kami dok cari beberapa hari dah .. alhmdulillah,” kata Syarizad Jat Jat di ruang komen.

Setakat pagi tadi, sebanyak 100 komen lebih dihantar pengguna media sosial tersebut dengan rata-rata menyindirnya yang hilang beberapa hari sejak kalah pada PRN lalu.

Mahfuz kalah di kerusi DUN Alor Mengkudu kepada calon Perikatan Nasional (PN), Muhamad Radhi Mat Din dengan majoriti 10,104 undi.

Muhamad Radhi yang juga bekas pemain bola sepak Kedah memperoleh 18,936 undi manakala Mahfuz yang merupakan Pengerusi Pakatan Harapan (PH) Kedah memperoleh 8,832 undi.

Kekalahan tersebut merupakan kali kedua buat Mahfuz yang tewas semasa Pilihan Raya Umum Ke-15 (PRU-15) di Parlimen Pokok Sena.


Krisis Ukraine: UK gantung 5 bank Moscow, beku aset jutawan Russia

United Kingdom (UK) hari ini mengenakan sekatan ke atas lima bank dan membekukan aset tiga individu, termasuk jutawan Gennady Timchenko, selepas Presiden Russia Vladimir Putin mengiktiraf dua wilayah yang memisahkan diri di timur Ukraine.

Perdana Menteri Britain, Boris Johnson memberitahu Dewan Rakyat bahawa tindakan itu adalah peringkat pertama daripada pakej sekatan, sebagai tindak balas kepada tentera Russia yang mula memasuki dua wilayah pemisah di Ukraine.

“Kami akan mengenakan sekatan selanjutnya,” kata Johnson kepada Ahli Parlimen, sambil memberi amaran tentang “krisis yang berlarutan” di Ukraine.

Lima bank Russia terbabit ialah Rossiya, IS Bank, General Bank, Promsvyazbank dan Black Sea Bank.

Boris juga berkata sekatan akan dikenakan ke atas Timchenko, Boris Rotenberg dan Igor Rotenberg iaitu tiga individu yang ‘mempunyai nilai bersih yang sangat tinggi’.

“Mana-mana aset yang mereka pegang di UK akan dibekukan, individu berkenaan akan dilarang daripada melancong ke sini, dan kami akan melarang semua individu dan entiti UK daripada mengadakan sebarang urusan dengan mereka,” kata Johnson.

Timchenko ialah pemegang saham utama di Rossiya, manakala keluarga Rotenberg disifatkan oleh Pejabat Luar sebagai mempunyai hubungan rapat dengan Putin.

Boris Rotenberg ialah pemegang saham utama SMP Bank, manakala Igor adalah ahli perniagaan dan pelabur dalam sektor pengangkutan Russia.

Johnson berucap di hadapan Dewan Rakyat selepas mempengerusikan mesyuarat jawatankuasa tergempar COBRA kerajaan pada jam 6.30 pagi tadi.

Putin pada malam Isnin mengiktiraf dua kawasan pemisah di timur Ukraine sebagai negara merdeka dan mengarahkan tentera Russia untuk menjalankan tugas ‘menjaga keamanan’ di wilayah Donetsk dan Luhansk.

Johnson memberi amaran bahawa Putin ‘berhasrat untuk menyerang Ukraine secara besar-besaran.

Perdana Menteri Britain itu berkata Ruasia dan Putin kini dengan jelas melanggar kedaulatan Ukraine dan benar-benar merobek undang-undang antarabangsa.

Downing Street berkata sekatan baharu UK terhadap Russia adalah sebahagian daripada pendekatan yang diselaraskan terhadap krisis Ukraine bersama Amerika Syarikat (AS) dan Kesatuan Eropah (EU).

Sementara itu, Jerman mengumumkan ia telah menghentikan kelulusan saluran paip gas Nord Stream 2, di dasar Laut Baltik dari Russia ke Jerman, sebagai tindak balas kepada keputusan Putin terhadap Ukraine.

Johnson sebelum ini kerap menggesa Eropah untuk menamatkan pergantungan ekonomi mereka kepada gas dan minyak Russia.

Duta Rusia ke UK telah dipanggil ke Pejabat Luar pada pagi Selasa. – Agensi


Kerajaan perlu wujudkan mekanisme pantau, nilai pelaksanaan syor MPN

Kerajaan dicadang supaya mewujudkan satu mekanisme bagi memantau dan menilai pelaksanaan perakuan dibawa oleh Majlis Pemulihan Negara (MPN).

Profesor Kehormat Universiti Malaysia Sarawak (UNIMAS), Prof Datuk Dr Madeline Berma, berkata ini kerana kerajaan perlu meningkatkan lagi usaha bagi melaksanakan perakuan yang dibawa MPN susulan hanya 16 daripada 69 selesai dilaksanakan kerajaan.

“MPN sedar ekonomi negara perlu dipulihkan dengan cepat akibat penutupan ekonomi akibat penularan Covid-19 dan pemulihan ekonomi negara dalam jangka pendek memerlukan pekerja asing.

“Kerajaan perlu mempercepatkan usaha menyelesaikan masalah kekurangan pekerja asing di pelbagai sektor, khususnya dalam sektor pembinaan, pembuatan dan perladangan.

“Malaysia perlu strategi ampuh. Dalam jangkamasa pendek, negara masih memerlukan pekerja asing dalam sektor ekonomi tertentu, terutama dalam situasi negara sedang berada dalam fasa pemulihan,” katanya menurut BH.

Dalam kenyataan hari ini, Madeline yang juga Felo Kehormat Institut Masa Depan Malaysia (MASA), berkata kerajaan perlu berusaha mendapatkan pekerja daripada negara selain daripada Bangladesh dan Indonesia, selain melanjutkan permit kepada pekerja asing sedia ada.

Beliau berkata, Kementerian Sumber Manusia juga perlu bekerjasama dengan majikan untuk mempermudahkan urusan kuota dan proses permohonan membawa pekerja asing masuk untuk mengurangkan ‘defisit keyakinan’ kepada kementerian terbabit.

“Pengambilan pekerja asing sepatutnya penyelesaian interim kepada peningkatan permintaan untuk buruh kurang mahir dan separuh mahir…buruh asing, bukan penyelesaian jangka panjang,” katanya.

Sebelum ini, Pengerusi MPN, Tan Sri Muhyiddin Yassin dilaporkan berkata, majlis itu tidak mempunyai kuasa pelaksanaan terhadap 95 perakuan yang diputuskan dalam mesyuarat bulanannya sejak tahun lalu.

Sebaliknya, kuasa berkenaan terletak pada Perdana Menteri dan Kabinet.


Pakistan tuduh badan perisik India dalang letupan bom kereta di Lahore

Penasihat Keselamatan Pakistan, Moeed Yousuf hari ini menuduh India merancang serangan bom kereta yang menyebabkan kematian di timur Lahore, 23 Jun lalu.

Katanya siasatan yang dijalankan di tempat kejadian menjurus kepada operasi membabitkan badan perisikan India.

Beliau berkata siasatan menunjukkan lelaki terbabit adalah rakyat India yang bekerja dengan Sayap Analisis dan Kajian (RAW) negara itu.

“Melalui analisis forensik, peralatan elektronik yang ditemukan daripada pengganas ini, kami mengenal pasti perancang utama dan mereka yang menguruskan serangan itu.

“Dan kami tidak ragu-ragu memaklumkan bahawa perancang utama itu adalah RAW, tinggal di India dan rakyat India,” katanya.

Katanya, Pakistan akan terus mendedahkan pembabitan India dalam menaja beberapa serangan seperti itu.

23 Jun lalu sebuah kereta meletup di hadapan kediaman ketua kumpulan pemisah anti-India Hafiz Muhammad Saeed yang kini dipenjara di Pakistan, menyebabkan tiga terbunuh dan mencederakan 27 yang lain.

India sebelum itu menuduh Saeed membantu merancang serangan kumpulan pemisah Islam di beberapa lokasi di kota kewangan Mumbai pada 2008 yang menyebabkan 170 orang terbunuh, termasuk di Hotel Taj. – Agensi


Setakat pagi ini, jumlah mangsa banjir di Perak dan Selangor bertambah

Jumlah mangsa banjir di Perak dan Selangor meningkat manakala bilangan mangsa di Johor serta Kelantan kekal dan Melaka menunjukkan penurunan, setakat pagi ini.

Menjelang hari pengundian Pilihan Raya Umum Ke-15 (PRU-15) pada Sabtu ini, laporan pihak berkuasa mengendalikan bencana banjir melaporkan jumlah mangsa meningkat susulan hujan berterusan sejak semalam.

Di PERAK, sebanyak 524 mangsa daripada 153 keluarga masih ditempatkan di lapan pusat pemindahan sementara (PPS) yang dibuka di lima daerah setakat 8 pagi ini, lapor Bernama.

Sekretariat Jawatankuasa Pengurusan Bencana Negeri memaklumkan jumlah itu menyaksikan terdapat kenaikan berbanding 447 mangsa pada 8 malam, semalam.

Daerah Manjung di PPS Dewan Sekolah Menengah Kebangsaan (SMK) Layang-Layang Kiri merekodkan pertambahan jumlah mangsa daripada 85 kepada 107 orang diikuti PPS Shahriman Beruas melibatkan 91 mangsa dan SMK Padang Serai pula 69 mangsa.

“Daerah Manjung dan Perak Tengah merekodkan peningkatan jumlah mangsa banjir sementara Larut Matang dan Selama menunjukkan penurunan dengan penutupan dua PPS di Dewan Orang Ramai Kampung Jelapang dan Kampung Halt semalam,” katanya.

Di SELANGOR, laman web InfoBencana Jabatan Kebajikan Masyarakat (JKM) menunjukkan jumlah mangsa banjir meningkat pagi ini kepada 196 mangsa daripada 55 keluarga berbanding 184 mangsa (51 keluarga), semalam.

Lima PPS sedang beroperasi iaitu Sekolah Kebangsaan (SK) Sungai Sireh di Tanjung Karang, Sekolah Menengah Kebangsaan Jeram dan Sekolah Jenis Kebangsaan Cina Yuk Chih Batang Berjuntai di Kuala Selangor dan dua PPS yang baru dibuka iaitu Dewan Sri Nakhoda dan Dewan Simpang 5 di Sabak Bernam.

Di JOHOR, bilangan mangsa banjir kilat di empat daerah iaitu Kluang, Segamat, Pontian dan Tangkak, kekal 345 orang daripada 85 keluarga setakat 8 pagi ini.

Jawatankuasa Pengurusan Bencana Daerah (JPBD) dalam kenyataan memaklumkan di Segamat, 39 orang ditempatkan di Balai Raya Kampung Batu Badak dan 14 mangsa di Dewan Komuniti Tasek; 32 orang di Dewan Utama Kampung Ithnin Maarof di Kluang dan 15 orang ditempatkan di SK Melayu Raya, Pontian.

Dua PPS di Tangkak iaitu SK Simpang 5 Darat dan Sekolah Agama Simpang 5 Darat, masing-masing menempatkan 137 dan 108 orang, menurut JPBD.

Di KELANTAN, jumlah mangsa banjir kekal 2,036 orang daripada 686 keluarga setakat 9 pagi ini yang ditempatkan di lapan PPS di daerah Pasir Mas.

Sementara itu, di MELAKA, jumlah mangsa berkurangan kepada 53 orang melibatkan 15 keluarga setakat 8 pagi ini berbanding 59 orang dari 16 keluarga, malam tadi.

Sekretariat Jawatankuasa Pengurusan Bencana Negeri Melaka dalam satu kenyataan memaklumkan kesemua mangsa terjejas adalah dari Kampung Bukit Tambun, Kampung Bukit Balai, Kampung Pulau, Kampung Belimbing, Pengkalan, Kampung Panchor dan Taman Tamby Chik Karim.

Di PULAU PINANG, sebuah PPS dibuka 4 petang semalam di Dewan Banjir Desa Puri menempatkan 42 orang selepas kawasan tersebut sekali lagi dilanda banjir ekoran hujan lebat.

Pengerusi Jawatankuasa Alam Sekitar dan Kebajikan Pulau Pinang Phee Boon Poh berkata kebanyakan penduduk yang dipindahkan ditempatkan di PPS tersebut sejak Sabtu dan Ahad, ekoran hujan lebat dan banjir yang melanda petang Jumaat lepas.

Sebelum ini, empat PPS dibuka di Pulau Pinang dan menempatkan lebih 300 mangsa.

Di KEDAH jumlah mangsa banjir kekal 53 orang daripada 14 keluarga yang masih ditempatkan di dua PPS di daerah Kulim dan Bandar Baharu.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar (PA) Muhammad Suhaimi Mohd Zain berkata sebanyak 40 orang daripada 10 keluarga ditempatkan di PPS Masjid Sungai Seluang di daerah Kulim.

“Di daerah Bandar Baharu, 13 orang daripada empat keluarga ditempatkan di PPS Surau Kampung Berjaya yang dibuka 6 petang, semalam,” katanya dalam kenyataan hari ini.


Sarawak minta jawatan TPM

Gabungan Parti Sarawak meminta kerajaan baharu Datuk Seri Anwar Ibrahim mempertimbangkan jawatan Timbalan Perdana Menteri (TPM) kepada parti itu yang mempunyai jumlah kerusi terbesar dalam blok Borneo.

Walaupun tidak menyatakan secara jelas, Premier Sarawak Tan Sri Abang Johari Tun Openg memberi bayangan bahawa kerajaan baharu harus mengambil kira perkara ini bagi mengukuhkan perpaduan, lapor Awani.

“Harus diingat kita (GPS) merupakan blok terbesar dengan 23 Ahli Parlimen, blok kita sangat besar,” katanya pada sidang media di Ibu Pejabat PBB hari ini (Khamis, 24 November 2022).

GPS menguasai 23 daripada 56 kerusi yang dipertandingkan di Borneo.

Pada sidang media yang sama beliau berkata pihaknya amat terbuka dan berbesar hati menerima permohonan maaf DAP yang disifatkannya sebagai sesuatu yang amat positif.

“Yang penting mereka meminta maaf, ini bermakna mereka mengakui kesilapan mereka. Jadi ini membuka lebaran baru. Namun pada masa sama mereka harus menghormati SUPP daripada parti komponen GPS.

“Ini membuktikan kami betul sejak dari awal dan politik kami bersih, kalau tidak mereka tidak akan minta maaf,” katanya.

Pun begitu keadaan di peringkat persekutuan tersebut tidak menjejaskan status DAP sebagai pembangkang di peringkat kerajaan negeri.

Untuk rekod DAP memegang hanya dua kerusi daripada 82 kerusi Dewan Undangan Negeri Sarawak.


Harap selepas PRU jangan ada berebut nak jadi PM, kata Tajuddin

Walaupun nama Datuk Seri Ismail Sabri Yaakob sudah dicalonkan UMNO sebagai Perdana Menteri (PM) selepas pilihan raya umum ke-15 (PRU-15), namun Datuk Seri Tajuddin Abdul Rahman berharap tidak ada yang berebut jawatan pula selepas itu.

Ahli Majlis Tertinggi UMNO itu mengalu-alukan keputusan yang diumum untuk meletak Naib Presiden itu sebagai calon PM semasa PRU-15 tetapi bimbang senario yang berlaku semasa Pilihan Raya Negeri (PRN) Johor berulang.

“Tetapi, tidak ada jaminan (Ismail jadi PM). ‘Poster boy’ di Johor dulu siapa? Hasni, tapi tak jadi pun (MB), tapi kita doakan yang terbaiklah, kita tak mahu bersangka buruk.

“Kalau itu keputusannya yang tujuannya baik, akan memberi ruang dan peluang kepada Ismail untuk jadi PM pada PRU akan datang, tapi bila sudah lepas pilihan raya ada pula orang pergi sana, pergi sini dia pula nak jadi PM, ini mungkin terjadi,” katanya dipetik laporan media selepas mesyuarat MT petang tadi.

Untuk rekod, Datuk Seri Hasni Mohamad pada mulanya merupakan calon Menteri Besar Johor sepanjang kempen PRN tetapi kemudiaan digantikan dengan Ahli Dewan Undangan Negeri (ADUN) Machap, Datuk Onn Hafiz Ghazi.

Jelas Tajuddin lagi, UMNO perlu memberi jaminan pencalonan Ismail Sabri itu perlu dilaksanakan selepas memenangi PRU-15 nanti dan tidak menukarnya seperti yang berlaku di Johor.

“Jadi, saya persoalkan dalam mesyuarat MT, tapi kalau terbukti ada jaminan, tidak ada masalah, kita sokong. Saya penyokong kuat Ismail sejak mula.

“Kalau bukan Ismail siapa pun boleh jadi. Dalam politik ini, ramai orang bercita-cita tinggi, semua berharap macam saya. Saya pun bercita-cita juga, tapi taklah nak jadi Perdana Menteri,” katanya lagi.

Terdahulu, UMNO mengumumkan Ismail Sabri sebagai calon mereka bagu menghadapi PRU-15 depan, ia secara tidak langsung melanggar tradisi UMNO yang kebiasaannya meletak Presiden sebagai calon bagi jawatan tersebut.

Pengumuman terbaharu ini memberi bayangan kemungkinan PRU-15 akan diadakan pada masa terdekat selepas gesaan supaya ia disegerakan timbul semasa Perhimpunan Agung UMNO (PAU) yang berlangsung Mac lalu.

Semasa PAU lalu,  Presiden UMNO Datuk Seri Ahmad Zahid Hamidi memberi kelonggaran kepada Ismail Sabri untuk menentukan masa yang sesuai dan mengikut budi bicaranya berhubung pembubaran Parlimen.

Ismail Sabri yang juga Naib Presiden UMNO itu berkata mendengar semua pandangan perwakilan sepanjang perjalanan persidangan PAU 2021 yang berlangsung membangkitkan agar PRU-15 disegerakan, namun perbincangan yang teliti perlu dijalankan sebelum dipersembahkan kepada Yang di-Pertuan Agong.

“Saya mendengar cadangan pembahas-pembahas mengenai pembubaran Parlimen. Saya beri jaminan keputusan besar ini akan dibincangkan dengan ‘Top Five’ parti.

“Ini juga akan dibincangkan dengan MT dan jemaah menteri sebelum dipersembahkan kepada Yang di-Pertuan Agong untuk perkenan Seri Paduka Baginda,” kata beliau ketika berucap semasa hari PAU pada Mac lalu.